Shahidan gesa kerajaan tidak potong peruntukan J-KOM, lantik semula kakitangan kontrak dibuang PH

Pengerusi Majlis Ahli Parlimen Perikatan Nasional (PNBBC) Shahidan Kassim menggesa kerajaan tidak memotong peruntukan Jabatan Hal Ehwal Khas (Jasa) yang kini dijenamakan sebagai J-KOM dan melantik semula kakitangan kontrak semasa zaman Barisan Nasional (BN) yang dibuang selepas Pakatan Harapan (PH) mengambil alih kerajaan dua tahun lalu.Ahli Parlimen Arau itu turut menyelar pembangkang, menggesa mereka menghentikan permainan politik dan tidak mengkritik usaha kerajaan untuk mengambil semula pegawai-pegawai kontrak zaman BN yang dibuang begitu sahaja semasa PH memerintah.Katanya PH perlu membuka mata melihat J-KOM dengan lebih teliti peranannya dan mengharapkan agar peruntukan jabatan itu tidak dikurangkan bagi memberi peluang pekerja-pekerja kontrak yang dibuang dapat kembali bekerja semula.“Jadi, pada hari ini kalau nak jadi hero, jadi hero ambil balik pegawai-pegawai yang dibuang melibatkan mereka, keluarga mereka, anak-anak mereka yang tidak diperjuangkan ketika itu tetapi sekarang ini pula mempertikaikan usaha kerajaan untuk mengambil pegawai-pegawai kontrak yang mana sebahagiannya dibuang kerja begitu zalim pada masa (kerajaan) lepas.“Ada jabatan ditutup terus selama dua tahun seperti Jasa. Ini perlu dipertimbang balik walau dikatakan peruntukannya RM85 juta kerana orang tidak melihat peruntukan sebelum ia ditutup sebanyak RM75 juta.“Ini merupakan peruntukkan biasa namun jika menteri kewangan nak potong, kena fikirkan balik kerana ini semua melibatkan pengambilan semua kakitangan yang dipecat dahulu,” katanya ketika berbahas Rang Undang-Undang Perbekalan (Belanjawan) 2021 peringkat jawatankuasa di Dewan Rakyat, hari ini.Dalam pada itu Shahidan juga mengharapkan agar kerajaan dapat menaik taraf dan membaiki pagar sempadan Malaysia-Thailand yang dirosakkan penyeludup bagi meningkatkan jaminan keselamatan kawasan itu dari semasa ke semasa.Katanya, perkara ini harus dilaksanakan segera bagi mengelakkan tiada lagi anggota petugas keselamatan sempadan negara yang bertugas terbunuh selain mampu mengelakkan laluan-laluan tikus baru diwujudkan penjenayah.“Kita tengok menaik taraf pagar keselamatan hanya RM300,000 setahun. Yang kita cadang masa kerajaan (BN) dulu, supaya pagar konkrit ini dibina dari Padang Besar sehingga ke Perak kerana pagar ini mampu menghalang munculnya lubang-lubang tikus disebabkan pagar berkawad atau pagar besi ini sehingga berlaku peristiwa pembunuhan anggota kita.“Itu sebab mereka memohon penggunaan dron diperkenalkan agar rondaan lebih baik dapat dilakukan. Saya minta pagar keselamatan ini diperhatikan semua. Kelulusan dahulu supaya pagar ini dapat dibina supaya dipertimbangkan semula.”


Sorry.


Operasi menyelamat pendaki OKU mungkin sukar jika terjatuh di kaki Gunung Lhotse

Pasukan mencari dan menyelamat (SAR) pendaki Orang Kurang Upaya (OKU) pendengaran Muhammad Hawari Hashim, 33, yang dilaporkan hilang di kawasan pergunungan Everest, berkemungkinan berhadapan kesukaran, sekiranya beliau terjatuh di kawasan kaki Gunung Lhotse.
Rakyat Malaysia pertama menjejakkan kaki di puncak Gunung Everest M Magendran berkata lereng Gunung Lhotse sangat curam, dan sekiranya pendaki tergelongsor, mereka boleh terjatuh ke kawasan kaki gunung yang penuh dengan glasier yang diliputi serpihan dan rekahan ais.
“Kawasan kaki Gunung Lhotse agak luas dan perlukan masa yang lama untuk cari, ditambah dengan rekahan ais yang ada…sekiranya mangsa termasuk dalam rekahan maka usaha mencari semakin sukar,” katanya ketika ditemu bual secara dalam talian oleh Bernama TV hari ini.
Beliau yang berjaya menakluk Gunung Everest pada 1997 berkata meskipun usaha mencari bakal berhadapan kesukaran, namun ia tidak mustahil untuk menemukan mangsa berdasarkan pengalaman pada tahun 1997, apabila seorang ‘sherpa’ yang tergelincir dan jatuh di lereng Gunung Lhotse dari ketinggian 1,000 meter ke bawah, berjaya ditemui.
Magendran berkata apa yang dibimbangi adalah sama ada mangsa membawa bekalan oksigen yang mencukupi untuk menuruni lereng Gunung Lhotse yang begitu berbahaya.
“Jika beliau telah gunakan oksigen sepanjang naik ke puncak Gunung Everest, oksigen dalam balang yang dibawanya tidak cukup untuk digunakan bagi menuruni gunung hingga ke Kem 4… tetapi mungkin juga dalam perjalanan beliau telah tukar balang oksigen.
“Jadi saya tidak pasti sama ada rakan pendaki kita ini sudah tukar balang oksigen baharu atau sudah bawa bekalan oksigen tambahan, semasa beliau buat keputusan untuk turun ke Kem 3 atau Kem 2… itu satu persoalan yang kita tidak tahu. Jika oksigen tidak mencukupi seseorang itu boleh mengalami Akut Gunung (AMS) yang boleh sebabkan mangsa berilusi,” katanya.
Semalam, Muhammad Hawari yang merupakan antara peserta misi Malaysia Everest 2023 (ME 2023), dilaporkan hilang di kawasan pergunungan Everest ketika turun dari Kem 4 selepas menawan puncak gunung tertinggi di dunia itu.
Sehari sebelumnya, Pengarah Angkatan Pertahanan Awam Malaysia (APM) Kedah Lt Kol Awang Askandar Ampuan Yaacub, 56, yang juga antara peserta ME 2023, dilaporkan meninggal dunia.
ME 2023 yang dianjurkan Kelab Eksplorasi Altitud itu turut disertai ketua ekspedisi yang juga bekas pendaki Everest 2016 Azim Afif Ishak dan Vincent Tiong Ling Yang, telah memulakan misi menawan puncak tertinggi dunia itu bermula 2 April sehingga 2 Jun, dengan mendapat sokongan kerajaan dan Kementerian Belia dan Sukan (KBS).
Sementara itu, pendaki 7 Benua dan penjelajah Grand Slam Negara Datuk Muhamad Muqharabbin Mokhtarrudin berkata KBS serta penganjur, wajar melakukan siasatan menyeluruh kerana semenjak pendakian Everest Malaysia 1997 sehingga 2023, ini kejadian yang pertama berlaku menyebabkan pendaki Malaysia ke Everest.
Beliau berkata pendakian ke puncak Everest bukanlah sesuatu yang mudah dan boleh didaki dengan sesuka hati, kerana ia memerlukan latihan yang intensif dan persediaan yang rapi selain pendaki perlu didedahkan dengan pengalaman mendaki ke gunung salji dan latihan teknikal.
“Walaupun kita mempunyai wang dan penaja, tidak semestinya kita boleh sampai ke Everest. Saya terpaksa berlatih lebih dua tahun di dalam dan luar negara dan ke Nepal beberapa kali, sebelum mendaki Everest pada tahun 2004.
“Di Nepal pula saya perlu mengadaptasikan diri dengan gunung di sana selama dua bulan, sebelum sampai ke puncak pada 16 Mei 2004. Ini bagi memastikan badan kita bersedia dan dapat bertahan dalam keadaan suhu sejuk yang ekstrim dan cuaca yang tidak menentu,” katanya dalam kenyataan hari ini.
Beliau berkata sememangnya para pendaki akan mengalami kepenatan melampau atau keletihan yang teruk dan sekiranya tidak cukup stamina, mereka pasti akan menghadapi perkara itu serta boleh menyebabkan  mengalami AMS.


Hanya Jho Low boleh sahkan arahan datang dari Najib, kata bekas CEO 1MDB

Mahkamah Tinggi hari ini diberitahu bahawa hanya ahli perniagaan dalam buruan Low Taek Jho atau Jho Low boleh mengesahkan bahawa arahan bagaimana untuk mengendalikan 1Malaysia Development Berhad (1MDB) sebenarnya datang daripada Najib Razak.Bekas Ketua Pegawai Eksekutif (CEO) 1MDB Mohd Hazem Abdul Rahman mendedahkan perkara ini selepas disoal balas oleh peguam Wan Aizuddin Wan Mohammed yang mewakili bekas perdana menteri itu pada perbicaraan kes menyeleweng RM2.3 bilion dana 1MDB.Aizuddin menyoal saksi berumur 49 tahun itu mengenai salah urus 1MDB yang telah menyebabkan syarikat pembangunan strategik itu menanggung banyak pinjaman dan liabiliti tidak perlu, yang dipersetujui Hazem.Saksi itu juga bersetuju dengan cadangan Aizuddin bahawa terdapat dana 1MDB yang diseleweng dan disalurkan kepada pelbagai organisasi untuk manfaat Jho Low.Aizuddin: Sekarang anda katakan dalam pelbagai bahagian penyataan saksi dan juga keterangan di mahkamah bahawa telah secara konsisten menerima arahan daripada Jho Low, dari tajuk perbincangan dan juga secara lisan?Hazem: Ya.Aizuddin: Anda juga bersetuju dengan saya bahawa hanya Jho Low boleh mengesahkan kepada mahkamah ini bahawa kesemua arahan ini yang diberikan kepada beliau adalah dari Najib?Hazem: Ya.Saksi itu juga bersetuju dengan cadangan peguam bahawa Jho Low kini dalam buruan dan telah melarikan diri dari negara ini.Terdahulu, seorang lagi peguam Najib iaitu Mardhiyah Siraj mencadangkan kepada saksi itu bahawa beliau telah membuat “perjanjian” dengan pendakwaan untuk mengaitkan bekas perdana menteri itu supaya terlepas daripada pertuduhan yang dikenakan terhadapnya.Mardhiyah: Nampaknya anda hanya ingat perkara yang boleh mengaitkan Najib, termasuk akses langsung yang kononnya dimiliki Jho Low kepada Najib. Apabila perkara itu melibatkan anda secara langsung, anda boleh lupa pula.Hazem: Saya tidak bersetuju.Mardhiyah: Semalam anda setuju bahawa 1MDB dikendalikan seperti kedai kopi, yang bermakna anda telah banyak melanggar undang-undang syarikat. Saya katakan kepada anda bahawa anda berbohong kepada mahkamah. Saya katakan kepada anda bahawa anda berbohong untuk mengaitkan Najib dalam usaha melepaskan diri daripada pertuduhan.Hazem menafikan semua cadangan yang dikemukakan oleh peguam itu.Pembelaan mengakhiri pemeriksaan balas terhadap Mohd Hazem yang berlangsung selama 23 hari dan saksi itu telah memberi keterangan sejak 14 September 2020.Timbalan pendakwa raya Mohamad Mustaffa P Kunyalam berkata pendakwaan akan memanggil seorang lagi saksi daripada pengurusan tertinggi 1MDB iaitu bekas ketua pegawai kewangannya (CFO) Azmi Tahir untuk memberi keterangan esok.Najib, 68, berdepan empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan hakim Collin Lawrence Sequerah bersambung esok.


Menjelang PRN, unit propaganda kerajaan ajar pelajar mengundi di sekolah

Menjelang Pilihan Raya Negeri (PRN) yang akan berlangsung di beberapa negeri tidak lama lagi, unit propaganda kerajaan, Jabatan Komunikasi Komuniti (J-KOM) menganjurkan program di sekolah untuk mengajar pelajar mengenai proses mengundi.
Program Himpunan Anak Muda anjuran J-KOM dengan kerjasama Suruhanjaya Pilihan Raya (SPR) itu diadakan di Sekolah Menengah Kebangsaan Agama (SMKA) Baling di Kedah pada 22 Mac lalu yang mana ia menghimpunkan kira-kira 200 pelajar tingkatan enam bawah dari tiga sekolah di daerah Baling.
Pegawai J-KOM yang enggan namanya didedahkan berkata, program itu hanya mensasarkan pelajar tingkatan enam bawah yang berusia 18 tahun, kelompok pengundi baru yang akan pertama kali keluar mengundi pada PRN kali ini.
Katanya, menerusi sesi yang diadakan, pelajar didedahkan dengan fungsi dan peranan SPR, pengurusan pilihan raya serta simulasi proses membuang undi.
"Intipati program kami buat dengan SPR. Kelainan kali ini ialah mempunyai simulasi yang melibatkan penyertaan pelajar supaya mereka faham proses mengundi," katanya kepada MalaysiaNow.
"Ini akan memberi nilai tambah berbanding sekadar menganjurkan ceramah semata-mata untuk menerangkan proses itu."
Tambah beliau, pelajar yang terlibat adalah dari SMK Baling, SMK Kuala Ketil dan SMK Kuala Pegang di Kedah.
Himpunan Anak Muda baru-baru ini menerima pelbagai reaksi daripada orang ramai terutama di media sosial selepas Ahli Parlimen Pasir Mas Ahmad Fadhli Shaari berkongsikan mengenai butiran program itu di laman Facebook beliau pada Rabu.
Ramai daripada ruangan komen status itu mengecam penganjuran program terbabit dan menganggap ia sebagai usaha menarik sokongan undi daripada pengundi baru menjelang PRN akan datang.
PRN yang akan diadakan tahun ini melibatkan Selangor, Pulau Pinang, Negeri Sembilan, Kelantan, Terengganu dan Kedah.
Pada masa sama, pegawai itu menafikan dakwaan yang menyatakan program terbabit berunsurkan politik dengan niat untuk berkempen bagi pihak kerajaan.
Katanya, kebanyakan individu yang meluahkan rasa tidak puas hati terhadap program tersebut kemungkinan besar tidak faham mengenai sesi yang diadakan atau beranggapan ia diselitkan kempen politik.
"Kami daripada jabatan komunikasi ini, kami memang bersama komuniti dalam pelbagai program.
"Cuma kali ini, kami adakan kerjasama dengan SPR dan Jabatan Pendidikan Kedah Negeri untuk masuk ke sekolah.
"Apabila kita sebut komuniti, maka kita kena sentuh (seluruh) komuniti.
"Kita juga pernah buat dengan komuniti di peringkat tempatan, melibatkan pelbagai umur.
“Kita masuk ke kolej matrik, maahad tahfiz, dan kali ini kami pilih sekolah," tambahnya.


Silap besar jika bertembung dengan PAS, kata orang kuat Umno

Seorang pemimpin Umno memberi amaran pertembungan dengan PAS pada Pilihan Raya ke-15 (PRU15) hanya akan mengulangi keputusan 2018 yang menyaksikan Pakatan Harapan (PH) menang besar sehingga menyebabkan kerajaan Barisan Nasional (BN) tumbang.Setiausaha Agung Umno Ahmad Maslan berkata, hubungan rapat kedua-dua parti Melayu terbesar itu tidak seharusnya dicemari dengan “agenda peribadi” sesetengah pihak hingga menyebabkan pertembungan di 32 kerusi Parlimen seperti pada PRU14 yang merugikan kedua-dua pihak.“Kita dah buat perundingan kerusi supaya tidak berlaku pertembungan. Kita tidak mahu ulangi pertembungan yang merugikan seperti apa yang berlaku pada PRU14, kita kehilangan 32 kerusi akibat bertembung,” kata ahli Parlimen Pontian itu kepada MalaysiaNow.“Bayangkan kalau 121 kerusi yang dimenangi pada malam 9 Mei itu tolak 32 tidak memerintah mereka (PH). Kita tidak mahu mengulanginya lagi.”Ahmad menegaskan perundingan antara Umno dan PAS sangat penting supaya tidak ada pertembungan sama ada di kerusi Parlimen mahupun Dewan Undangan Negeri (DUN).“Bayangkan kalau 121 kerusi yang dimenangi pada malam 9 Mei itu tolak 32 tidak memerintah mereka (PH). Kita tidak mahu mengulanginya lagi.”Ahmad bagaimanapun berkata, Umno dan PAS tidak mempunyai banyak masalah dan kebanyakan rundingan di peringkat tertinggi dan jawatankuasa berjalan dengan baik.“Kita kena runding baik-baiklah, dengan PAS kita tidak banyak isu. Dengan Bersatu belum mula perundingan jadi kita tidak tahu lagi suasana macam mana.“Tapi dengan PAS kita berbincang dengan aman damai setakat ini. Kita minta supaya tidak ada pertembungan kerana ia akan merugikan sebab jika kita bertembung PH lah yang akan menang.“Jangan diulangi kesilapan PRU14 bertembung dengan PAS akhirnya kita rugi. Patutnya kita memerintah sekarang ini.”Pada PRU14, pertembungan tiga penjuru antara PH, Barisan Nasional (BN) dan PAS menyaksikan gabungan dipimpin Dr Mahathir Mohamad itu berjaya mengalahkan kerajaan pimpinan Najib Razak yang terpalit dengan skandal rasuah terbesar 1MDB.Umno dan PAS yang menyedari kesilapan mereka pada PRU14 mula bekerjasama bagi mewujudkan kekuatan politik Melayu yang membuahkan hasil apabila berjaya mengalahkan PH dalam beberapa Pilihan Raya Kecil (PRK) seperti di Semenyih, Rantau, Cameron Highlands, Kimanis dan Tanjung Piai.Bagaimanapun, keadaan berubah apabila kerajaan PH tumbang hujung Februari tahun ini selepas Mahathir meletakkan jawatan.Bersatu yang dipimpin Muhyiddin Yassin meninggalkan PH dan bersama-sama dengan BN, GPS, PAS dan beberapa parti Sabah untuk menubuhkan kerajaan Perikatan Nasional (PN).MN yang sebelum ini hanya melibatkan Umno dan PAS kini disertai Bersatu.Formula pengagihan kerusi seperti yang dipersetujui sebelum ini antara Umno dan PAS perlu diubah dengan penyertaan sekutu baru Bersatu.


Anwar pengerusi mesyuarat pelaburan China di Malaysia

Perdana Menteri Anwar Ibrahim berkata beliau akan mempengerusikan satu mesyuarat berhubung pelaburan syarikat China di negara ini bagi memastikan tindakan segera dan berkesan dilaksanakan.
Beliau yang juga Menteri Kewangan berkata perkara berkenaan diputuskan dalam mesyuarat Kabinet yang dipengerusikannya hari ini susulan keputusan syarikat gergasi China yang bersetuju melabur di Malaysia.
“Saya sendiri bersama rakan-rakan akan turun berbincang dengan kerajaan negeri berkaitan, terutama yang terima sumbangan pelaburan besar dari negara China,” katanya dalam sidang media selepas mempengerusikan mesyuarat Kabinet di Putrajaya hari ini.
Anwar berkata negeri yang terlibat dengan projek pelaburan dari China diminta mempercepatkan proses berkaitan kemasukan pelaburan itu, di negeri masing-masing.
“Kerajaan negeri dan majlis perbandaran harus memastikan proses-proses (berkaitan) dipercepatkan supaya jangan jadi masalah kepada syarikat, namun peraturan harus dipatuhi sepenuhnya.
“Semua kajian daripada jabatan kena selesai tetapi jangan ambil masa panjang kerana keadaan sekarang kena pacu pelaburan lebih rancak,” katanya.
Anwar berkata projek pelaburan dari China melibatkan syarikat Zhejiang Geely Holding Group (Geely) dan Rongsheng Petrochemical Co, dijangka dapat dimulakan selewat-lewatnya Mei ini.
Projek pelaburan Geely adalah di Pahang dan Tanjung Malim, Perak manakala Rongsheng di Pengerang, Johor dan Terengganu.
“Dua syarikat utama Geely dan Rongsheng merancang melawat Malaysia sebagai tindakan susulan….dan memastikan projek mereka dapat bermula awal,” katanya.
Menerusi lawatan rasmi Perdana Menteri ke China baru-baru, Malaysia meraih komitmen pelaburan tertinggi dalam sejarah berjumlah RM170 bilion daripada pelabur China, hasil pemeteraian 19 memorandum persefahaman (MoU) antara syarikat Malaysia dengan China.


Kes harian lepasi 12,000 jangkitan, 33 lagi korban

12,017 kes baru Covid-19 direkodkan hari ini menjadikan jumlah keseluruhan sebanyak 4,268,486 kes.Sebanyak 23,431 pesakit turut dilaporkan sembuh, menjadikan jumlah keseluruhan kes sembuh sebanyak 4,062,154.Ketika ini 171,172 kes aktif direkodkan, dengan 167,130 atau 97.6% daripadanya sedang menjalani kuarantin kendiri.Dalam pada itu, 385 (0.2%) kes kini berada di pusat kuarantin sementara 3,423 (2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 234 kes dan 131 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 55.9% dengan kes Covid-19 merangkumi 26.7%.33 korban akibat wabak itu turut dilaporkan, termasuk tujuh kes kematian sebelum tiba ke hospital.Ketika ini, kes keseluruhan kematian adalah sebanyak 35,160 orang.


Saifuddin Abdullah disahkan positif Covid-19

Menteri Komunikasi dan Multimedia Saifuddin Abdullah didapati positif Covid-19 malam tadi selepas menjalani ujian saringan.Kementerian komunikasi dan multimedia dalam satu kenyataan berkata, Saifuddin akan menjalani tempoh kuarantin dengan pemantauan rapi kementerian kesihatan.“Buat masa ini, beliau sedang menjalani kuarantin di rumah sementara menunggu kemasukan ke wad di hospital.“Sepanjang tempoh rawatan dan kuarantin, Saifuddin akan terus memantau dan memastikan segala urusan kementerian berjalan dengan lancar,” kata kementerian itu.Media turut melaporkan Saifuddin masih belum menerima sebarang vaksin dan sedang menunggu suntikan vaksin bersama pihak media.


Muhyiddin gesa PM percepat pertemuan berhubung pengganti Zuraida

Presiden Bersatu Muhyiddin Yassin menggesa Perdana Menteri Ismail Sabri Yaakob supaya menyegerakan pertemuan bagi membincangkan berhubung status jawatan dan kerusi menteri perusahaan, perladangan dan komoditi yang disandang Zuraida Kamaruddin.Menurut Muhyiddin, beliau berharap Ismail dapat memberikan keutamaan untuk menyusun pertemuan tersebut memandangkan perkara itu sudah berlanjutan memakan masa lebih daripada dua minggu.Katanya, beliau tidak mahu pimpinan dan akar umbi parti salah sangka terhadapnya seolah-olah tidak membuat sebarang tindakan dan keputusan untuk Bersatu.“Di pihak Bersatu, kita dah berikan pandangan kita. Sewajarnya diputuskan segera,” katanya pada satu sidang media selepas dialog Ruang Belia anjuran Institut Masa Depan Malaysia di Kuala, Lumpur hari ini.Hadir sama, Menteri Pendidikan Mohd Radzi Jidin dan Menteri Belia dan Sukan Ahmad Faizal Azumu.Mengulas lanjut, Muhyiddin berkata permintaan Bersatu amat mudah iaitu mengekalkan kuota menteri dari parti itu selepas Zuraida umum keluar parti pada 26 Mei lalu bagi menyertai Parti Bangsa Malaysia (PBM).“Nak lantik Zuraida jadi apa pun, itu hak dia. Pokoknya, kuota Bersatu jangan ambil.“Nak tubuh atau buat kementerian baru, ikutlah,” katanya.Ketika ditanya mengenai desakan PBM yang mahu kerusi tersebut dikekalkan kepada Zuraida, Muhyiddin enggan mengulas lanjut.Katanya, pihak Zuraida boleh berharap tetapi keputusan tetap terletak kepada kuasa perdana menteri.Pada Mei lalu, Zuraida mengumumkan keputusannya keluar Bersatu bagi menyertai PBM selain mengatakan bakal meletakkan jawatan Kabinet.Pada perkembangan lain, Muhyiddin turut mengulas berhubung status permohonan Ahli Parlimen Bersatu Willie Mongin yang mengesahkan ingin menyertai Parti Pesaka Bumiputera Bersatu (PBB), parti yang dipimpin Premier Sarawak Abang Johari Openg.Menurut Muhyiddin, Willie sudah dihubungi oleh Ahli Majlis Tertinggi (MPT) Bersatu Mohamed Azmin Ali untuk diaturkan satu perjumpaan tertutup bersama pimpinan parti. Katanya, meskipun terdapat beberapa kenyataan yang sudah dikeluarkan oleh Willie kepada media, Muhyiddin enggan mengulas lanjut dan mahu menggunakan pendekatan lebih mesra melalui perbincangan. “Saya percaya kalau Willie dapat jumpa dengan Azmin lepas itu jumpa saya, kita akan dapat leraikan apa-apa yang berbangkit. “Yang penting saya fikir kita beri dia sokongan, beri jawatan, tak faham kalau ada tujuan lain. “Seeloknya, dia berbincang macam anak beranak dan selesaikan secara bersama.” Semalam, Willie yang juga ahli parlimen Puncak Borneo mengesahkan sudah menyerahkan permohonan penyertaannya kepada PBB beberapa bulan lalu.Willie bertanding di kerusi Puncak Borneo menggunakan tiket PKR pada pilihan raya umum 2018 yang lalu.Beliau kemudian menyertai Bersatu pada 2020 sewaktu Langkah Sheraton di mana ia menyebabkan pentadbiran kerajaan Pakatan Harapan tumbang.


Putrajaya cadang tambah kuota harian pelawat VTL-Darat kepada 2,100

Kerajaan bercadang meningkatkan kuota harian pengembara warga Malaysia dan Singapura menerusi kemudahan Laluan Perjalanan Lengkap Vaksinasi Laluan Darat (VTL-Darat) kepada 2,100 orang sehala mengikut perkembangan situasi wabak Covid-19.Menteri Kanan Perdagangan Antarabangsa dan Industri Mohamed Azmin Ali berkata setakat ini, tempoh kuarantin tidak dikenakan terhadap pelawat ekoran kadar vaksinasi yang tinggi di kedua-dua negara.Bagaimanapun, beliau berkata kerajaan sentiasa memantau situasi kesihatan semasa dan sekiranya terdapat sebarang indikasi berkaitan Covid-19, kementerian kesihatan akan memberi nasihat yang sewajarnya.“Sebab itu kita membuka sempadan ini secara berhati-hati dan tidak secara mendadak, serta jumlah kuota harian ketika ini masih ditetapkan 1,440 orang untuk satu hala dan pada 20 Disember ini, sekiranya situasi membenarkan, kita akan naikkan kepada 2,100 orang pengembara setiap hari, satu hala.“Ini membuktikan bahawa kita masih lagi memantau situasi kesihatan semasa supaya pembukaan sempadan ini tidak akan membebankan mana-mana pihak dari segi kesihatan,” katanya dalam sesi soal jawab pada persidangan Dewan Negara hari ini.Azmin menjawab soalan tambahan senator Jefridin Atan mengenai sama ada kerajaan bercadang mempertimbang tempoh kuarantin bagi pengguna kemudahan VTL sebagai langkah berjaga-jaga untuk mengelakkan kemasukan varian Omicron ke Malaysia.Pada 14 Disember lepas, kementerian perdagangan antarabangsa dan industri dalam kenyataan memaklumkan semua kategori pengembara warga Malaysia dan Singapura boleh memasuki kedua-dua negara menggunakan kemudahan VTL-Darat berkuat kuasa 20 Disember ini berikutan peningkatan permintaan orang ramai.


Suhakam gesa kerajaan lebih fokus keselamatan kanak-kanak

Suruhanjaya Hak Asasi Manusia Malaysia (Suhakam) hari ini menggesa kerajaan lebih memfokuskan kepada keselamatan kanak-kanak, menggesa agar kementerian pembangunan wanita, keluarga dan masyarakat (KPWKM) mengembalikan semula fungsi Talian Nur yang dikhaskan buat golongan kanak-kanak.Pesuruhjaya Kanak-kanak Suhakam Noor Aziah Mohd Awal berkata, selain dikendalikan oleh kakitangan terlatih dan berkelayakan psikososial, Talian Nur perlu diuar-uarkan agar masyarakat lebih peka dalam menjamin keselamatan kanak-kanak termasuk mereka yang tinggal di kawasan pendalaman.“Talian Kasih yang ada hari ini tidak mempunyai talian khusus seperti itu. Kerajaan juga hendaklah memfokuskan usaha yang lebih bagi menjamin keselamatan kanak-kanak terutamanya mereka yang tinggal di kawasan pedalaman,” katanya dalam satu kenyataan hari ini.Minggu lalu, seorang kanak-kanak lelaki berusia tujuh tahun maut dipercayai akibat didera oleh ibu kandung dan bapa tirinya dalam kejadian di Taman Krubong Jaya di Melaka.Ketua Jabatan Siasatan Jenayah Ibu Pejabat Polis Kontinjen (IPK) Melaka ACP Mohd Sukri Kaman berkata kanak-kanak tersebut didakwa lemas di dalam tong air di rumahnya dalam kejadian kira-kira pukul 4 petang itu.Noor Aziah berkata perkara ini harus dipandang serius memandangkan pandemik Covid-19 dan perintah kawalan pergerakan (PKP) menyebabkan golongan kanak-kanak menghadapi kesukaran dalam memperolehi hak asas termasuk pendidikan dan beriadah yang sempurna.“Adalah sangat mengecewakan apabila mengetahui terdapat ramai kanak-kanak yang tidak dapat hidup dalam persekitaran yang selamat.“KPWKM merekodkan sejumlah 4,349 kes penderaan fizikal, seksual dan emosi ke atas kanak-kanak tahun lepas, termasuk 2,287 kes keganasan rumahtangga,” katanya.Katanya, pihak kementerian juga mengesahkan jumlah kes tinggi terutamanya ketika pelaksanaan pelbagai PKP.“Sebuah mahkamah di Malaysia menjatuhkan hukuman penjara selama 1,050 tahun dan 24 sebatan ke atas seorang lelaki kerana merogol anak tirinya yang berusia 12 tahun sebanyak 105 kali dalam tempoh 2 tahun.“Semua ini menunjukkan keganasan terhadap kanak-kanak adalah masih sangat ketara di negara kita,” katanya.Suhakam turut menggesa keluarga angkat agar mendaftarkan diri dengan Jabatan Kebajikan Malaysia (JKM) bagi membolehkan keselamatan dan kesejahteraan kanak-kanak dipantau.“Walaupun pengambilan anak pelihara adalah amat digalakkan, JKM hendaklah menyediakan prosedur yang sesuai kepada mereka yang ingin berbuat demikian bagi melindungi kanak-kanak sekiranya penjaga yang sah (ibu bapa kandung kanak-kanak) ingin mengambil semula kanak-kanak untuk dijaga,” katanya.


Rayuan Lynas gugur 4 syarat lesen ditolak namun operasi kilang dilanjut hingga 31 Disember

Rayuan Lynas Malaysia Sdn Bhd (Lynas) untuk menggugurkan empat syarat lesen yang ditetapkan Lembaga Perlesenan Tenaga Atom (AELB) ditolak, kata Menteri Sains, Teknologi dan Inovasi Chang Lih Kang.
Chang dalam satu kenyataan hari ini berkata selepas pertimbangan, beliau memutuskan untuk menolak rayuan Lynas itu selepas satu sesi pendengaran diadakan pada 28 April lepas bagi mendengar rayuan Lynas  berhubung keputusan AELB itu.
Namun, beliau bersetuju untuk melanjutkan tempoh operasi kilang “cracking and leaching” (C&L) Lynas sehingga 31 Dis ini setelah mengambil kira kesan keputusan tersebut terhadap rantaian bekalan nadir bumi di peringkat global.
“Oleh yang demikian, berkuat kuasa 1 Januari 2024, Lynas perlu memastikan loji C&L di luar negara mula beroperasi dan Lynas tidak lagi dibenarkan untuk mengimport bahan mentah yang mengandungi bahan radioaktif semula jadi ke Malaysia," katanya.
Sebelum ini, AELB menolak permohonan Lynas untuk menggugurkan empat syarat lesen berkaitan pengurusan sisa Water Leach Purification (WLP) selepas Julai 2023, aktiviti C&L di Lynas Advanced Materials Plant (LAMP) dan pengimportan pekatan lantanid dari Australia.
Keputusan itu bermakna Lynas tidak lagi boleh menghasilkan sisa radioaktif tambahan selepas Julai 2023.
Chang berkata  keputusan yang dibuat oleh menteri adalah muktamad berdasarkan Seksyen 32(5), Akta Perlesenan Tenaga Atom.
"Keputusan ini dibuat setelah mengambil kira kepentingan ekonomi, perlindungan alam sekitar dan kesihatan awam," katanya.
Beliau berkata kerajaan memahami kepentingan industri nadir bumi dan komited untuk memastikan sebarang urusan perniagaan yang dijalankan berkaitan industri tersebut tidak memberi kesan negatif kepada alam sekitar dan penduduk setempat.
“Justeru, keputusan ini diambil selepas penilaian yang teliti, berlandaskan prinsip kelestarian, pembangunan dan keselamatan,” katanya.
Chang berkata Kementerian Sains, Teknologi dan Inovasi (Mosti) akan terus bekerjasama dengan semua pihak berkepentingan untuk memastikan industri nadir bumi di Malaysia berkembang secara bertanggungjawab dan mematuhi peraturan serta piawaian yang ditetapkan.


Kadar inflasi Malaysia meningkat 3.1% antara Januari hingga Ogos

Kadar inflasi negara meningkat 3.1% bagi tempoh Januari hingga Ogos 2022, selari dengan jangkaan pasaran sebanyak 3.2% bagi tahun ini, didorong oleh permintaan dalam negara yang kukuh, harga komoditi yang masih tinggi dan gangguan dalam rantaian bekalan global, kata Menteri di Jabatan Perdana Menteri (Ekonomi) Mustapa Mohamed.
Beliau berkata bagi Ogos 2022, kadar inflasi negara meningkat sedikit kepada 4.7% berbanding 4.4% pada Julai 2022 dan kadar inflasi masih tinggi berikutan fenomena global yang turut dialami oleh kebanyakan negara disebabkan kenaikan input pengeluaran dan harga bahan api.
“Kadar inflasi Malaysia adalah antara yang paling rendah di dunia. Kadar inflasi pada Ogos 2022 di Zon Euro adalah 9.1%, Amerika Syarikat pada 8.3%, Thailand pada 7.9%, Filipina pada 6.3% dan Republik Korea mencatatkan 5.7%.
“Kadar inflasi yang lebih rendah di Malaysia adalah hasil daripada langkah kerajaan untuk menyediakan subsidi yang terbesar dalam sejarah negara,” katanya dalam kenyataan pada Jumaat.
Mustapa berkata kerajaan akan terus mengambil langkah untuk membendung inflasi, terutamanya melalui Pasukan Khas Jihad Tangani Inflasi.
“Dengan langkah-langkah yang diambil oleh kerajaan secara berterusan, keadaan inflasi negara secara keseluruhan adalah terkawal,” katanya.
Kerajaan melalui Pasukan Khas Jihad Tangani Inflasi telah mengambil langkah dan inisiatif untuk membendung inflasi serta memastikan rakyat tidak terlalu terbeban dengan kenaikan kos sara hidup, katanya.
Beliau berkata antara langkah terkini diambil termasuk meneruskan kawalan harga ayam dan telur ayam serta pemberian subsidi penternakan yang dianggarkan sebanyak RM1.1 bilion; melanjutkan kawalan harga minyak masak sawit tulen kemasan botol  satu kg, 2kg, 3kg dan 5kg secara harga siling bergerak berdasarkan harga minyak sawit mentah dunia; serta meneruskan kawalan harga bagi komoditi seperti beras dan gula putih bertapis walaupun harga komoditi tersebut serta harga gas asli merupakan antara faktor kos utama dalam input pengeluaran meningkat.
Mustapa berkata selain itu kerajaan memberi tumpuan kepada memperkukuh sekuriti makanan negara.
Unit Perancang Ekonomi, Jabatan Perdana Menteri serta Kementerian Pertanian dan Industri Makanan (Mafi) akan melaksanakan kajian untuk mengenal pasti langkah "quick wins" (penambahbaikan yang boleh dilihat, mendapat faedah segera dan boleh disampaikan dengan cepat) dalam menangani isu serta cabaran sekuriti makanan negara dan ia dijangka selesai dalam masa tiga bulan, katanya.
“Mafi juga sedang meneraju satu kajian untuk memperkukuh ekosistem sekuriti makanan negara jangka panjang secara menyeluruh merangkumi hala tuju untuk tempoh 10 tahun yang akan datang.
“Usaha yang diambil oleh kerajaan sebelum ini telah mendapat hasil apabila harga bagi beberapa barangan makanan asas yang mengalami peningkatan harga yang tinggi sebelum ini, seperti minyak masak, ayam dan telur telah stabil,” katanya.
Mustapa berkata antara kumpulan yang mencatat peningkatan yang tinggi bagi tempoh Januari hingga Ogos 2022 adalah kumpulan makanan dan minuman bukan alkohol (5.1%), pengangkutan (4.5%) serta restoran dan hotel (4.0%).
Peningkatan kumpulan makanan dan minuman bukan alkohol disumbangkan terutamanya oleh peningkatan subkumpulan daging (9.2%), diikuti oleh susu, keju dan telur (7.3%), manakala kumpulan pengangkutan pula mencatatkan kenaikan disebabkan oleh kenaikan harga purata minyak mentah Brent sebanyak 58.4% dalam tempoh lapan bulan tahun ini, katanya.
Beliau berkata kumpulan restoran dan hotel menyaksikan kenaikan 4.0% bagi Januari hingga Ogos 2022 berbanding 0.2% pada tempoh yang sama tahun lepas.
Pada Ogos, kumpulan makanan dan minuman bukan alkohol meningkat sebanyak 7.2% disebabkan oleh komponen makanan di luar rumah yang meningkat sebanyak 8.4%, manakala makanan di rumah meningkat sebanyak 6.4%, katanya.
Beliau berkata walau bagaimanapun, terdapat beberapa barangan makanan yang mencatatkan penurunan harga berbanding Julai 2022 seperti ayam sebanyak -3.8%, ikan siakap (-2.4%) dan sayur-sayuran seperti timun (-4.6%), kacang buncis (-3.6%) dan kubis bulat (-2.6%).
Berdasarkan perbandingan bulan ke bulan, kenaikan inflasi bagi Ogos 2022 menyederhana kepada 0.2% berbanding 0.4% pada Julai 2022.
Ini disumbangkan oleh kumpulan makanan dan minuman bukan alkohol serta kumpulan pengangkutan yang meningkat lebih rendah pada Ogos 2022 berbanding Julai 2022, katanya.


Tamil Nadu benarkan cuti Thaipusam selepas ditekan BJP berhaluan kanan

Negeri di selatan India, Tamil Nadu akan membenarkan buat pertama kali Thaipusam disambut sebagai hari cuti umum pada 28 Januari ini, yang dilihat sebagai satu langkah bagi mendapatkan sokongan para pengundi penganut Hindu yang kini menjadi sasaran Parti Bharatiya Janata (BJP) untuk terus berkuasa di peringkat persekutuan.Ketua Menteri Tamil Nadu Edappadi K Palaniswami mengisytiharkan cuti perayaan itu pada awal bulan ini, selepas menerima tekanan daripada BJP yang menggambarkan diri mereka itu sebagai “penyelamat Murugan”.Dewa Murugan merupakan watak penting ketika sambutan Thaipusam yang mampu hadir dalam pelbagai bentuk di seluruh India dan juga di seluruh dunia.Ahli politik BJP terus memberi tekanan dengan menuduh kerajaan Tamil Nadu tidak menghormati Dewa Murugan kerana melarang perarakan Thaipusam tahun ini disebabkan pendemik Covid-19.Ia menjadi tumpuan selepas satu video kontoversi yang dimuat naik ke YouTube didakwa menghina Dewa Murugan.Sejak dari itu, BJP meletakkan diri mereka sebagai pejuang Dewa Murugan dan menentang sekatan Covid-19 dengan melancarkan satu kempen dikenali “VetriVel Yatra”, di mana para pemimpin parti itu mengadakan jerayawara dan mengunjungi kuil-kuil Dewa Murugan.Ketua BJP Tamil Nadu L Murugan turut mendesak kerajaan negeri untuk mengisytiharkan cuti Thaipusam.Pada 5 Januari, ketua menteri Edappadi mengatakan Tamil Nadu akan mengikuti langkah Sri Lanka dan Mauritius mengisytiharkan Thaipusam sebagai cuti umum.“Oleh itu, saya mengisytiharkan 28 Januari sebagai cuti umum Thaipusam di seluruh negeri dan akan turut dimasukkan ke dalam kalendar cuti umum pada tahun-tahun akan datang,” katanya.Parti sayap kanan BJP bersama-sama parti fundamentalis Hindu lain, menguasai pentadbiran persekutuan lebih dari dua dekad, tetapi pengaruh mereka di selatan India amat terhad di negeri Thaipusam diraikan.Parti itu sejak kebelakangan ini cuba meluaskan pengaruh ke Tamil Nadu dengan memperjuangkan isu agama yang dekat di hati penganut Hindu.Namun, seorang penganalisis mengatakan BJP tidak akan berjaya, kerana strategi yang digunakan di negeri utara tidak akan berkesan kepada pengundi di selatan.“BJP memperjuangkan ideologi Dravidian dan tindakan mereka jelas, tetapi perlu diingat rasa sayang penduduk Tamil Nadu kepada Dewa Murugan lebih daripada apa mereka sangkakan.“Ia bukan tindakan yang bijak oleh BJP sebagai sokongan asas, yang mungkin akan menyebabkan kebangkitan semula gerakan Dravidian,” kata pakar politik Ramu Manivannan dari Univerisiti Madras kepada Deccan Herald tahun lepas.


3 wakil PN runding peruntukan ahli Parlimen pembangkang

Tiga Ahli Parlimen Perikatan Nasional (PN) dilantik untuk mengadakan rundingan dengan Timbalan Perdana Menteri Fadillah Yusof mengenai jumlah peruntukan yang bakal diterima Ahli Parlimen pembangkang.
Timbalan Presiden PAS Tuan Ibrahim Tuan Man berkata tiga ahli Parlimen tersebut ialah Ketua Pembangkang Hamzah Zainudin, Ahli Parlimen Kota Bharu Takiyuddin Hassan dan Ahli Parlimen Putrajaya Radzi Jidin.
"Kami telah ada tiga wakil daripada pembangkang untuk mengadakan rundingan yang dijangka diadakan dalam masa terdekat," katanya pada sidang media selepas menyampaikan bantuan kepada asnaf, di Kota Bharu malam tadi.
Mengulas lanjut, Tuan Ibrahim yang juga ahli Parlimen Kubang Kerian berkata PN turut menyambut baik kenyataan Perdana Menteri Anwar Ibrahim bahawa beliau tidak pernah menolak prinsip untuk memberi peruntukan kepada ahli Parlimen pembangkang, namun ia perlu dimulakan dengan proses rundingan.
"Kami menyambut baik kenyataan beliau dan kami nak tengok bukti. Kami harap dapat disegerakan dan saya jangka rundingan itu sekali sahaja dah boleh selesai," katanya.
"Berkenaan kandungan rundingan termasuk syarat, jumlah peruntukan yang bakal diterima saya tidak mempunyai perincian, kita tengoklah nanti," katanya.
Sementara itu, Tuan Ibrahim berkata rundingan pembahagian kerusi untuk PN bagi Pilihan Raya Negeri (PRN) Kelantan, Terengganu, Kedah, Selangor, Negeri Sembilan dan Pulau Pinang berjalan lancar.
"Pengagihan kerusi dah berjalan di peringkat jawatankuasa rundingan namun belum dibawa ke jawatankuasa induk untuk disahkan, saya kira tidak ada banyak masalah dan berjalan lancar," katanya.
Dalam pada itu mengulas mengenai ura-ura bekas ahli Parlimen Ketereh Annuar Musa akan menyertai PAS, Tuan Ibrahim berkata beliau tidak mempunyai maklumat mengenai berita tersebut tetapi mengalu-alukannya sekiranya benar.
"Saya tak ada maklumat berita tersebut, tetapi kalau ada, mungkin beliau berurusan terus dengan Setiausaha Agung PAS (Takiyuddin).
"Kami dengar ura-ura dia nak bersama PAS dan kami mengalu-alukan penyertaannya, bukan sahaja beliau tetapi sesiapa sahaja daripada Umno yang kena gantung atau dipecat," katanya.


Kes harian Covid-19 catat 5,828 jangkitan baru

Malaysia merekodkan kes baru sebanyak 5,828 menjadikan kes keseluruhan Covid-19 meningkat sebanyak 2,426,050 kes.9,178 pesakit juga direkodkan sembuh, menjadikan jumlah keseluruhan pesakit sembuh sebanyak 2,426,050.Dalam pada itu, kes yang memerlukan rawatan di unit rawatan rapi (ICU) adalah sebanyak 620 kes di mana 533 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 297 kes di mana 229 adalah kes Covid-19.Dari 5,828 kes harian yang dilaporkan pada hari ini, 97 kes (1.7%) adalah daripada Kategori Tiga, Empat, dan Lima, dan 5,731 kes (98.3%) lagi adalah terdiri daripada Kategori Satu dan Dua.


4.5 juta rakyat Malaysia mungkin hilang pekerjaan jika tidak tingkat kemahiran

Seramai 4.5 juta rakyat Malaysia berkemungkinan hilang pekerjaan menjelang 2030, sekiranya mereka tidak meningkatkan kemahiran (reskilling) dan melaksanakan latihan semula (upskilling).
Menteri Sumber Manusia V Sivakumar berkata Forum Ekonomi Dunia 2020 memberi amaran bahawa kecerdasan buatan (AI) boleh menyebabkan berlakunya kemelesetan pasaran pekerjaan berikutan AI sudah digunakan untuk mengautomasikan tugas dalam pelbagai industri termasuk pembuatan, penjagaan kesihatan dan perkhidmatan pelanggan.
“Dalam laporan yang sama turut menyatakan bahawa untuk mengekalkan pekerjaan dalam tempoh dua tahun akan datang, 50% pekerja perlu dilatih semula, dengan kemunculan Revolusi Perindustrian 4.0, wujud keperluan yang mendesak untuk kita mengubah tenaga kerja negara supaya menjadi tenaga kerja yang lebih mahir untuk kekal relevan.
“Namun, kita bernasib baik kerana pekerjaan yang baru muncul ini ialah pekerjaan yang boleh digabungkan dengan teknologi dan keperluan meningkatkan kemahiran bukan sahaja untuk kemajuan atau perubahan kerjaya, tetapi untuk kekal dalam pekerjaan,” katanya dalam ucapan sempena Majlis Pelancaran dan Apresiasi Industry Driven Talent Acceleration Programme (ID-TAP) 2023 di Pusat Pembangunan Sumber Manusia Selangor (SHRDC) hari ini.
Berikutan itu, Sivakumar berkata kementeriannya menerusi Perbadanan Tabung Pembangunan Kemahiran (PTPK) dengan kerjasama Talent Corporation Malaysia Berhad (TalentCorp) mewujudkan ID-TAP yang bertujuan meningkatkan kemahiran dan melatih semula 900 pekerja dalam negara berdasarkan keperluan industri.
Untuk inisiatif tersebut, Sivakumar berkata sebanyak RM7.2 juta diperuntukkan bagi peserta yang merupakan mereka yang bekerja dan akan dilengkapkan dengan pengetahuan dan kecekapan yang diperlukan oleh industri seperti mekatronik, kejuruteraan elektrik dan elektronik, analisis data serta teknologi maklumat.
“Sasaran kerjasama ini adalah untuk meningkatkan kemahiran dan melatih semula 900 pekerja berdasarkan keperluan industri dalam memacu ekonomi negara.
“Antara kumpulan bakat yang disasarkan adalah pekerja yang mempunyai pengalaman bekerja selama lima tahun dan ke bawah bagi meningkatkan kemahiran dan melatih semula para pekerja tersebut mengikut keperluan industri,” katanya.
Beliau berkata setakat ini pihaknya telah memberi kelulusan kepada 627 peserta antaranya Kedah sebagai yang tertinggi iaitu 177, Selangor (88) dan Negeri Sembilan (75) yang akan dilatih di bawah program itu.
Sivakumar berkata mereka yang berminat mengikuti program tersebut boleh memohon menerusi industri ataupun syarikat dan pusat pembangunan kemahiran negeri serta perlu melalui beberapa proses di peringkat penyedia latihan.


Perhimpunan Agung Umno fokus isu kekalahan PRU15

Kegagalan Umno mencapai keputusan cemerlang pada Pilihan Raya Umum ke-15 (PRU15) November lepas merupakan antara perkara utama yang akan dibincangkan pada Perhimpunan Agung Umno 2022 yang bermula malam ini hingga Sabtu.
Setiausaha Agung Umno Ahmad Maslan berkata perwakilan yang akan berbahas pada perhimpunan itu boleh menjadikannya sebagai platform bagi menyampaikan pandangan dan cadangan mereka berhubung kekalahan tersebut dan langkah untuk memperbaiki keputusan yang beliau sifatkan sebagai luar biasa itu.
“Walaupun kita telah menang dalam tujuh pilihan raya kecil, pilihan raya negeri (PRN) Melaka dan Johor, kenapa masa PRU15 kita tidak dapat mengulangi kejayaan dua PRN dan tujuh PRK? Jadi tentu ada sebab-sebab luar biasa yang berlaku sehingga menyebabkan kami tewas sehingga hanya 30 kerusi (Parlimen) yang ada.
“Jadi saya ingin mendengar apa pandangan-pandangan, kenapa wujud keluarbiasaan itu, apakah sebab-sebab yang boleh kita perbaiki untuk masa depan,” katanya pada sidang media selepas melancarkan laman media sempena perhimpunan itu di Pusat Dagangan Dunia Kuala Lumpur (WTCKL) di sini hari ini.
Selain itu, Ahmad berkata perhimpunan itu juga akan memfokuskan kepada persiapan parti terbesar Melayu itu dalam menghadapi enam PRN serta menyentuh berkenaan etika pemilihan parti yang akan diadakan tahun ini.
“Perkara ini akan mula dibahaskan esok di tiga peringkat iaitu Wanita, Pemuda dan Puteri Umno dan Jumaat dan Sabtu ada wakil dari setiap negeri dan wakil-wakil sayap yang saya kira juga akan menyentuh bagaimana kita hendak memenangi pilihan raya di enam negeri,” katanya.
Sementara itu, Ahmad berkata satu taklimat khas oleh Presiden Umno Ahmad Zahid Hamidi bersama 3,000 perwakilan parti itu akan diadakan secara tertutup petang ini yang antara lain akan menjelaskan berkenaan keputusan menyertai kerajaan.
“Tentunya 3,000 perwakilan petang ini akan diberi penjelasan oleh presiden berkenaan Kerajaan Perpaduan dan apabila mereka pulang mereka akan cerita perkara itu.
“Presiden tak boleh pergi terlalu terperinci berkenaan kerajaan perpaduan pada ucapan dasar jadi dia akan perincikan petang ini segala isu yang berkaitan dan kenapa perkara itu diputuskan demikian rupa… selagi perkara itu belum disampaikan sedemikian rupa bagaimana kita nak buat keputusan tentang pandangan mereka (perwakilan),” katanya.


Presiden Turki beri amaran terhadap ancaman ke atas Al-Aqsa

Presiden Turki Recep Tayyip Erdogan pada Selasa menggesa rakan sejawatnya dari Israel, Isaac Herzog supaya tidak membenarkan “provokasi dan ancaman” terhadap status dan kesucian Masjid Al-Aqsa di Baitulmaqdis.Dalam catatan di akaun Twitternya, Erdogan berkata beliau mengadakan perbincangan menerusi telefon dengan Herzog mengenai isu serantau dan hubungan dua hala, terutamanya insiden membabitkan “beberapa kumpulan radikal Israel dan pasukan keselamatan di Palestin”.Erdogan “amat kecewa” dengan insiden di Tebing Barat dan perkarangan Masjid Al-Aqsa yang menyebabkan rakyat Palestin cedera atau terbunuh sejak bermulanya Ramadan. Saban tahun insiden berpunca daripada pihak radikal ini mencetuskan kemarahan umat Islam di seluruh dunia, katanya.Sejak beberapa minggu lalu, ketegangan antara Israel dan Palestin di Tebing Barat dan Baitulmaqdis Timur kian memuncak.Kira-kira 200 rakyat Palestin cedera dalam gelombang pertempuran baru-baru ini, terutamanya di perkarangan Masjid Al-Aqsa. Perbincangan itu diadakan di tengah-tengah usaha perdamaian antara Israel dan Turki, yang hubungan kedua-duanya tegang sejak 2010.


Kelonggaran SOP bagi individu lengkap vaksin akan diumum, kata PM

Mereka yang telah melengkapkan dua dos suntikan vaksin Covid-19 dijangka menerima berita baik tidak lama lagi.Perdana Menteri Muhyiddin Yassin berkata beliau akan mengumumkan kelonggaran prosedur operasi standard (SOP) khusus bagi mereka dalam beberapa hari lagi.“Kita akan muktamadkan perkara ini dan saya akan umumkannya sebagai satu pakej penuh, termasuk dalam aspek sosial, sukan, dan aktiviti makan di restoran. Perincian ini akan diumumkan tidak lama lagi,” katanya dalam temu ramah khas dengan media hari ini.Beliau berkata antara kelonggaran yang diberikan termasuk SOP bagi pergerakan dalam negara, termasuk perjalanan rentas sempadan terutama melibatkan suami atau isteri yang tinggal berjauhan.“Saya benar-benar berharap langkah ini akan memberikan sedikit ruang, keselesaan bagi orang ramai untuk meneruskan kehidupan dengan lebih baik,” katanya.Pada 17 Julai lepas perdana menteri mengumumkan bahawa kelonggaran bagi individu yang telah melengkapkan dua dos suntikan vaksin Covid-19 akan diputuskan di mesyuarat Pelan Pemulihan Negara (PPN) dalam minggu ini.Beliau dilaporkan berkata ini selaras dengan pembukaan lebih banyak sektor ekonomi apabila negeri beralih ke Fasa Dua PPN, terutama melibatkan kawasan Lembah Klang.PPN dijadualkan untuk dibentangkan oleh perdana menteri dalam Sidang Khas Parlimen yang bermula Isnin ini.Merujuk kepada persidangan parlimen, Muhyiddin berkata walaupun sesi itu akan dibuka untuk perbahasan, kerajaan tegas dengan keputusan untuk meneruskan PPN sehingga keadaan negara pulih.


Kerajaan Pulau Pinang, Perak akan bincang isu bekalan air mentah Mac depan

Kerajaan Pulau Pinang dan kerajaan Perak dijangka akan mengadakan satu mesyuarat pada 1 Mac ini bagi membincangkan mengenai pembekalan air mentah dari Sungai Perak, seperti yang dicadangkan di bawah Skim Penyaluran Air Mentah Sungai Perak (SPRWTS).Ketua Menteri Pulau Pinang Chow Kon Yeow berkata Pulau Pinang sebenarnya sudah merangka pelan kontingensi air dan kajian telah dilakukan seawal 2009 untuk mendapatkan sumber air yang alternatif menjelang 2025.Menurutnya, kajian itu telah mengenal pasti Sungai Perak sebagai satu alternatif air mentah dan perkara itu turut disedari oleh Kementerian Tenaga dan Sumber Asli.“Sebenarnya perbincangan itu patut diadakan minggu lepas namun ada kes Covid-19, perbincangan itu ditunda kepada 1 Mac dan akan diadakan di Perak,” katanya kepada pemberita hari ini.Projek SPRWTS dicadangkan oleh Perbadanan Bekalan Air Pulau Pinang (PBAPP) untuk memanfaatkan sumber air kedua Pulau Pinang di Sungai Perak untuk memenuhi keperluan permintaan air pada masa hadapan bagi Pulau Pinang dan utara Perak sehingga tahun 2025.Pada 2019, kerajaan Pulau Pinang dan PBAPP bercadang untuk membeli air mentah dari Sungai Perak tetapi menteri besar Perak ketika itu, Ahmad Faizal Azumu mahu menjual air terawat.Kementerian air, tanah dan sumber asli ketika itu mempertimbangkan kedua-dua cadangan oleh kerajaan negeri untuk menentukan pilihan terbaik yang akan menawarkan faedah bersama termasuk pilihan ketiga iaitu “hibrid” yang menggabungkan pemindahan air mentah dan air terawat ke Pulau Pinang dan infrastruktur bekalan air Perak.Sementara itu, Chow berkata pihaknya tidak menerima sebarang perkembangan terbaru dari Kedah berhubung tindakan negeri itu melantik panel peguam bagi menguruskan tuntutan caj air mentah terhadap Pulau Pinang.“Setakat ini tiada apa-apa diterima secara rasmi mengenai tuntutan dan tindakan kerajaan Kedah,” katanya.Pada Januari lepas, Menteri Besar Kedah Muhammad Sanusi Md Nor telah dilaporkan melantik panel peguam untuk membuktikan kerajaan negeri itu sangat serius dalam isu caj air mentah terhadap Kerajaan Negeri Pulau Pinang, setelah sekian lama permintaan tidak diendahkan negeri itu.


Bung Moktar tawar diri jadi orang pertama disuntik vaksin Covid-19

Ahli Parlimen Kinabatangan Bung Moktar Radin menawarkan diri untuk menjadi orang pertama di Malaysia disuntik vaksin Covid-19 bagi menghilangkan keraguan orang ramai.“Saya menawarkan diri sebagai orang pertama untuk diuji vaksin ini kalau ada.Saya tidak takut sebab saya mahu sihat. Panglima perang kena cuba dulu,” katanya ketika membahaskan Belanjawan 2021 di peringkat jawatankuasa di Dewan Rakyat hari ini.Bung berkata demikian sebagai reaksi terhadap Wong Ling Biu (DAP-Sarikei) yang menceritakan pengalaman pertamanya ketika dia dijangkiti virus itu.Wong dimasukkan ke Hospital Sibu pada Mac lalu dan mengalami koma lebih sebulan.Wong yang hari ini memperincikan kelemahan dalam rawatan pesakit Covid-19, bertanya apakah pihak kesihatan bersedia menguruskan pembahagian vaksin termasuk masalah logistik vaksin Pfizer yang perlu disimpan dalam suhu -71 darjah Celsius.Beliau juga bertanya adakah ujian bagi mengenai kesan sampingan vaksin sudah dilakukan dan kemudahan kesihatan awam yang sesuai di kawasan luar bandar seperti daerahnya Sarikei.Malah beliau turut ragu dengan kredibiliti ketika doktor di klinik kesihatan Sarikei memberitahunya dia hanya mengalami gejala demam yang biasa.Malah seminggu kemudian, dia turut berjumpa dengan doktor pakar di hospital swasta dan masih dimaklumkan hanya mengalami demam biasa.Kemudian Wong pergi semula ke Hospital Sarikei untuk ujian Covid-19, tetapi dia diberitahu hospital itu tidak mempunyai kemudahan ujian itu.Katanya desakannya untuk melakukan ujian Covid-19 ditolak, termasuk di Hospital Sibu, di mana dia diberitahu tidak berhubung dengan mana-mana pesakit Covid-19.“Pada malam ketika saya dimasukkan ke Rumah Sakit Sibu, saya berada dalam keadaan koma. Bayangkan, jika saya tidak mendesak ujian Covid-19, saya pasti akan mati, kerana mereka terus memberitahu saya hanya mengalami demam biasa.”Tambahnya hospital kerajaan di Sarawak berada dalam keadaan pelik kenapa Hospital Kuching menolak untuk melakukan ujian ke atas isterinya setelah dia diuji positif Covid-19.“Anak saya Jackie Wong, yang juga atlet kebangsaan, juga menjalani ujian Covid-19. Dia pada awalnya diuji positif, tetapi kemudian diuji negatif,” katanya.Bagaimanapun anaknya perlu menjalani kuarantin selama 73 hari sebelum dia dibenarkan pulang.“Saya merasakan saya dan ahli keluarga saya dijadikan bahan kajian ketika kami disahkan positif Covid-19.“Sekiranya kita sudah memiliki vaksin, siapa lagi yang akan jadi bahan ujian. Semua orang mahu vaksin ini diuji terlebih dahulu pada ahli politik dan pemimpin sebelum diberikan kepada rakyat. Apakah kita sudah bersedia?” tanya Wong.Dua perjanjian yang ditandatangani oleh kerajaan akan memastikan berjuta-juta rakyat Malaysia diberi vaksin virus Covid-19.Perjanjian dengan syarikat gergasi farmaseutikal Pfizer dijangka merangkumi bekalan vaksin untuk 6.4 juta rakyat Malaysia, atau 20% penduduk.Manakala vaksin lain, di bawah kerjasama Covax untuk memerangi Covid-19, akan memanfaatkan untuk 3.2 juta rakyat Malaysia, atau 10% penduduk.Sehubungan itu dengan gabungan dua vaksin ini yang dijangka tiba di Malaysia pada suku pertama tahun depan, akan merangkumi keperluan 9.6 juta rakyat Malaysia.


Penduduk Ohio berang isu toksik tumpah

Ratusan penduduk di Ohio, Amerika Syarikat di mana sebuah kereta api tergelincir sebelum menumpahkan bahan toksik yang meresap ke dalam gim di sebuah sekolah pada Rabu, menuntut jawapan tentang tahap bahaya kesihatan dihadapi mereka.
Datuk Bandar East Palestine Conaway berkata pada Rabu, beliau ingin membantu memberikan sedikit jaminan kepada 4,700 rakyat bandarnya, mendesak tanggungjawab daripada syarikat kereta api yang tergelincir itu.
"Kami mahu rakyat kami selamat di rumah mereka sendiri," kata Conaway. "Saya perlukan bantuan. Saya tidak bersedia untuk ini. Tetapi saya tidak akan lari, saya tidak akan pergi ke mana-mana."
Conaway berkata Norfolk Southern, yang mengendalikan kereta api dipenuhi toksin pada 3 Februari itu, sedang bekerjasama rapat dengannya. "Mereka merosakkan bandar kita, mereka akan memperbetulkannya," kata Conway.
Pegawai Norfolk Southern tidak menghadiri mesyuarat itu, mengatakan mereka takut keganasan akan berlaku.
"Selepas berunding dengan pemimpin masyarakat, kami jadi semakin bimbang tentang ancaman fizikal yang semakin meningkat kepada pekerja dan ahli komuniti kami di sekitar bencana ini yang berpunca daripada peningkatan kemungkinan campur tangan pihak luar," kata syarikat itu dalam satu kenyataan melalui e-mel.
Kereta api kendalian Norfolk Southern Railroad tergelincir menyebabkan kebakaran, kepulan di East Palestine. Beribu-ribu penduduk terpaksa berpindah, selepas krew kereta api membuang dan membakar bahan kimia toksik daripada lima kereta api tangki.
Penduduk dibenarkan pulang ke rumah mereka pada 8 Februari.
Masih banyak yang tidak diketahui tentang bahaya yang ditimbulkan kepada penduduk oleh toksin yang tertumpah, kata pakar. Ramai di kawasan itu mengadu sakit kepala dan mata, selain binatang seperti ayam, ikan dan hidupan liar lain turut mati.
Walaupun begitu, pegawai kesihatan negeri telah menegaskan kepada penduduk keadaan selamat.
pengarah strategik kanan untuk kesihatan dan makanan di Majlis Pertahanan Sumber Asli Erik Olson berkata, bahaya yang tidak diketahui yang berpunca daripada kejadian tergelincir sebenarnya lebih teruk berbanding jaminan yang diberikan oleh pegawai mengenai keselamatan.
"Ini jelas merupakan campuran bahan kimia yang sangat toksik, " kata Olson. "Dan saya tidak melihat mana-mana perakaunan awam untuk berapa paun atau gelen mana-mana bahan kimia ini yang dikeluarkan."
Ujian udara dan air yang dilakukan setakat ini kelihatan terhad dan "tidak begitu meyakinkan," kata Olson.
Beliau berkata banyak lagi yang perlu difahami tentang bagaimana tanah dan air bawah tanah tercemar daripada tumpahan ini, yang menurutnya menimbulkan bahaya jangka panjang yang lebih ketara berbanding pencemaran udara.


Jepun pertimbang turunkan status Covid-19

Jepun akan mempertimbangkan untuk menurunkan status Covid-19 kepada penyakit berjangkit kurang serius dan melonggarkan peraturan pemakaian pelitup muka di tempat awam seawal musim bunga ini, kata Perdana Menteri Fumio Kishida hari ini.
Kishida ketika bercakap kepada media selepas bertemu dengan menteri berkaitan, berkata beliau mengarahkan semua menteri tersebut untuk mempertimbangkan perkara-perkara khusus mengenai pengelasan semula status Covid-19 kepada kategori yang sama seperti wabak selesema bermusim.
Perubahan dasar itu bermakna hanya pesakit yang mempunyai simptom akan dinasihatkan memakai pelitup muka di tempat tertutup.


‘Penasihat’ Guan Eng angkuh, berlagak seperti menteri, kata Dr Mahathir

Dr Mahathir Mohamad hari ini mempertahankan tulisannya mengenai seorang pembantu bekas menteri kewangan, Lim Guan Eng yang beliau dakwa dalam memoirnya masuk campur dalam urusan kerajaan dan mengugut seorang pemaju sebuah projek hartanah bermasalah.Beliau mengatakan pembantu tersebut berkelakuan “seakan dia seorang menteri” berbanding jawatannya yang hanya bergelar setiausaha politik.“Dia terlalu angkuh,” kata bekas perdana menteri itu ketika ditanya mengenai isu tersebut dalam sebuah sesi dalam talian hari ini.“Beliau berkelakuan macam dialah yang menteri. Sebagai setiausaha politik, anda harus lapor isu politik dalam negara, bukan pergi keliling laksanakan polisi kerajaan.”Mengulas lanjut, Mahathir mendedahkan bahawa beliau turut menerima banyak aduan terhadap individu tersebut.“Ada banyak perkara yang dikatakan terhadap dia dan latar belakangnya,” katanya.“Namun ramai mengadu kepada saya. Jika saya ingin memetik kenyataan mereka, pastinya buku ini akan dipenuhi dengan kes berkaitan.”Menerusi buku  berjudul “Capturing Hope: The Struggle Continues for a New Malaysia”, Mahathir berkata, beliau terpaksa menghentikan tindakan seorang pemimpin DAP yang didapati menyertai mesyuarat di luar bidang kuasanya.“Terdapat juga beberapa insiden penasihat ini bercakap di khalayak ramai mewakili kerajaan meskipun tidak mempunyai jawatan.“Ini bukannya cara fungsi sebuah kerajaan, dan saya terpaksa menghentikan semua ini segera, tingkah laku sebegini yang memberi ruang kepada tentera siber Umno untuk memainkan isu perkauman,” katanya menerusi buku setebal 304 muka surat yang akan mula dijual pada bulan ini.Dakwaan beliau mendapat maklum balas daripada Ahli Parlimen Damansara Tony Pua yang mengakui dirinya sebagai individu yang dimaksudkan Mahathir.Pua berkata, projek yang dirujuk adalah bangunan pencakar langit, Exchange 106, yang merupakan sebahagian daripada Tun Razak Exchange di Kuala Lumpur, yang dibangunkan oleh Mulia Property Development Sdn Bhd, syarikat yang dikaitkan dengan taikun Indonesia, Djoko Tjandra.Namun begitu, beliau berkata tidak pernah terlibat dalam sebarang rundingan dengan syarikat tersebut, dan menyatakan bahawa Lim memintanya “memerhatikan kemajuan dan resolusi” isu berkaitan projek tersebut.Pua berkata, Djoko yang marah terhadap permohonan penilaian wajar oleh kementerian kewangan, mengadakan pertemuan dengan Mahathir yang diaturkan oleh “salah seorang penasihat Mahathir”.“Mahathir marah apabila beliau diberitahu oleh Pak Joe bahawa Tony Pua ‘mengugut’ untuk mengambil alih baki 49% pegangan Mulia dengan hanya RM1 selepas syarikat itu melabur lebih RM1.1 bilion dalam projek tersebut.“Sangat malang untuk beliau (Mahathir) pilih untuk percaya kata-kata seorang taikun yang tidak jujur, yang sebelum ini didakwa menipu ratusan bilion rupiah daripada Bank Bali pada 2009, dan didakwa sekali lagi atas kesalahan pemalsuan pada 2020 dan rasuah pada 2021,” kata Pua merujuk kepada Djoko.Projek Exchange 106 berjumlah RM3 bilion itu berdepan masalah apabila pemaju gagal memperoleh dana kira-kira separuh daripada jumlah keseluruhan projek itu dalam bentuk pinjaman bank.Pua berkata, syarikat itu tawar pembiayaan daripada pentadbiran Najib sebagai dengan memberi kerajaan pemilikan “sementara” 51% pegangan projek itu.“Dia terpaksa meminta bantuan kerajaan untuk mendapatkan pinjaman bank, dengan syarat jika dia gagal menyiapkan projek itu, kerajaan akan mengambil alih projek tersebut dengan hanya RM1. Ini adalah betul,” jelasnya.“Namun begitu, kerajaan tidak boleh mengugut pelabur. Mereka perlu mesra dengan mereka, dan membawa lebih banyak pelabur, dana dan kepakaran ke dalam negara.”Disebabkan penasihat ini, kata Mahathir, ramai pemilik syarikat tidak menyokong kerajaan.“Apabila kita mempunyai individu yang bukan seorang menteri, hanya setiausaha politik, memberi arahan atau mengugut mereka, ini menunjukkan anda seorang yang angkuh,” tambahnya.


Dr Mahathir jelaskan mengapa tak bersetuju dengan ‘Islamisasi’ di sekolah kebangsaan

Perdebatan berterusan mengenai apa yang digambarkan sebagai Islamisasi dalam sistem pendidikan negara menarik minat Dr Mahathir Mohamad.Apatah lagi bekas perdana menteri itu pernah menjadi menteri pendidikan pada tahun 1970 an di mana beliau dikenali kerana memperkenalkan akta yang tidak membenarkan mahasiswa aktif berpolitik.Tetapi percubaan keduanya untuk mengetuai kementerian itu tidak bertahan lama apabila kerajaan Pakatan Harapan (PH) tumbang pada Februari tahun ini, sebulan selepas beliau mengambil alih portfolio itu daripada Maszlee Malik.Kali ini Mahathir mengharapkan dapat membangkitkan satu isu yang dekat di hatinya iaitu kegiatan ritual agama yang berlebihan sehingga menjejaskan fokus kerajaan kepada sains dan teknologi.“Kita perlu faham fardhu ain seumpamanya, tetapi saya dapati kurang tekanan kepada fardhu kifayah yang diwajibkan ke atas kita supaya kita juga maju di dunia.“Terutamanya saya dapati kita selalu cakap Islam sebagai bukan sahaja agama tetapi satu cara hidup,” kata Mahathir dalam wawancara eksklusif bersama MalaysiaNow di Putrajaya baru-baru ini.Beliau memberitahu MalaysiaNow anak-anak murid di sekolah tidak perlu didedahkan dengan ilmu agama yang sangat mendalam sehingga ke satu tahap seperti mahu menjadikan mereka ulama.Katanya, bagi orang biasa, sudah memadai diterapkan asas agama kepada para pelajar agar mereka berupaya membezakan nilai yang baik dan buruk.“Ini semua kita kena semai ke hati anak-anak kita supaya apabila dia membesar, dia bergerak mengikut apa yang ditentukan agama,” katanya.Pada zaman pemerintahan kali pertama Mahathir, dasar “penerapan nilai-nilai Islam” diperkenalkan.Menurut Mahathir, beliau percaya orang Islam perlu ditekankan dengan nilai-nilai agama sebagai cara hidup.“Umpamanya, kalau kita kata baca dalam Quran adalah apabila kamu hukum, hukumlah dengan adil.“Adil itu penting. Lebih kurang 40 ayat disebut tentang keadilan tetapi kita tidak tekankan itu. Keadilan bukan sahaja kepada orang Islam, tetapi kepada bukan Islam pun kita mesti adil.“Tetapi yang ditekankan ialah hukuman yang berat, nak potong kepala, potong tangan.”


1MDB mahu dapatkan semula AS$2.3 bilion yang dilabur dalam syarikat antarabangsa, kata saksi

Mahkamah Tinggi diberitahu bahawa 1Malaysia Development Berhad (1MDB) mahu mendapatkan semula AS$2.3 bilion yang dilaburkan di syarikat pelaburan Bridge Global Absolute Return Fund SPC.Bekas setiausaha syarikat 1MDB Goh Gaik Kim, 54, berkata perkara itu dibincangkan semasa beliau menghadiri mesyuarat pada 11 November 2013. Saksi pendakwaan ke-17 yang dirujuk dengan minit mesyuarat itu berkata, antara agenda yang dibincangkan adalah berkenaan arahan ahli lembaga pengarah 1MDB supaya pelaburan di Bridge Global Absolute Return Fund SPC ditebus semula untuk dibawa balik ke Malaysia.“Bekas ketua pegawai eksekutif 1MDB Mohd Hazem Abdul Rahman telah berkata bahawa pada masa ini tiada rancangan untuk melepaskan pegangan portfolio pelaburan. Beliau menambah dividen setengah tahun pertama kira-kira 3% baru sahaja diterima.KPMG Malaysia, firma audit 1MDB, juga telah meminta beberapa dokumen supaya dapat memastikan bahawa pelaburan Kumpulan 1MDB di dalam Bridge Global Absolute Return Fund SPC telah direkod pada nilai saksama,” katanya ketika membacakan pernyataan saksinya pada perbicaraan bekas perdana menteri Najib Razak berhubung dakwaan penyelewengan RM2.3 bilion dana 1MDB.Dalam prosiding sebelum ini, rakan kongsi urusan KPMG Malaysia Johan Idris berkata pihaknya tidak dapat menandatangani laporan audit penyata kewangan 1MDB bagi 2013 kerana 1MDB gagal memberi maklumat terperinci berkaitan pelaburan itu.Terdahulu, prosiding perbicaraan pada sebelah pagi ditangguhkan ke petang kerana bekas perdana menteri itu menghadiri upacara pengebumian bekas ketua setiausaha sulitnya, Ab Aziz Kassim.Hakim Collin Lawrence Sequerah membenarkan permohonan peguam Najib, Wan Aizuddin Wan Mohammed supaya bekas perdana menteri itu dikecualikan daripada hadir pada prosiding sebelah pagi.Wan Aizuddin berkata Najib dimaklumkan Ab Aziz meninggal dunia awal pagi semalam dan oleh kerana hubungan yang rapat antara kedua-dua mereka serta tempoh perkhidmatan yang lama, bekas perdana menteri itu memohon dikecualikan hadir pada perbicaraan pagi ini untuk menghadiri upacara pengebumian.Timbalan pendakwa raya Ahmad Akram Gharib berkata beliau menyerahkan kepada budi bicara mahkamah berhubung permohonan itu.Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan bersambung hari ini.


Kerajaan nafi wujud perancangan jual hartanah lapangan terbang Subang

Putrajaya hari ini menafikan wujud rundingan mengenai penjualan Lapangan Terbang Sultan Abdul Aziz Shah (LTSAAS), mengatakan tidak ada sebarang keputusan kerajaan untuk merancang jualan mana-mana hartanah kapal terbang di malaysia.Dalam sebuah kenyataan hari ini, kementerian kewangan berkata kapal terbang adalah aset strategik kerajaan dan Malaysia Airports Holdings Bhd (MAHB) masih memiliki pajakan selama 60 tahun, iaitu sehingga tahun 2067, termasuk tanah yang menjadi lokasi LTSAAS.Kementerian itu turut menambah LTSAAS merupakan antara 39 lapangan terbang yang dikendalikan di bawah pengurusan MAHB berdasarkan perjanjian yang dimeterai dengan kerajaan pada 2009.“MAHB bukan pemilik mana-mana hartanah lapangan terbang tersebut.“Setakat ini, MAHB masih merupakan pihak yang dipertanggungjawabkan untuk membangunkan aset sekitar LTSAAS.“Sebarang usaha untuk memaksimumkan nilai aset LTSAAS tidak akan melibatkan penjualan hartanah,” katanya.Kementerian pengangkutan turut menambah tidak ada sebarang keputusan oleh Kabinet untuk meluluskan penjualan mana-mana bahagian LTSAAS kepada sektor swasta, seperti yang didakwa oleh pihak tertentu.Dalam kenyataan berasingan, kementerian itu berkata hak pengoperasian kekal di bawah Perjanjian Pajakan yang diberikan kepada Malaysia Airports Holdings Berhad (MAHB) untuk mengendali, mengurus dan menyelenggara termasuk menetap, mengguna dan mengawal LTSAAS sehingga tahun 2034 dan 2067.“MAHB bertanggungjawab untuk mengembangkan LTSAAS sebagai hab aeroangkasa antarabangsa mengikut keputusan Kabinet pada 2 Mac 2005. Tidak ada keputusan lain yang dibuat untuk mengubah perkara ini.”Ia turut menegaskan bahawa usaha dan pertimbangan sewajarnya diperlukan sebelum membuat keputusan akhir mengenai aset-aset strategik awam yang memberi manfaat kepada rakyat Malaysia, seperti LTSAAS.“Justeru itu, orang ramai diminta untuk berhenti daripada menyebarkan maklumat salah mengenai perkara ini atau tindakan akan diambil terhadap mana-mana pihak yang bertanggungjawab menyebarkannya,” tambahnya.


Operasi bazar Aidilfitri dibenar hingga 2 pagi mulai esok

Bazar Aidilfitri di seluruh negara dibenar beroperasi hingga pukul 2 pagi berbanding 12 tengah malam sebelum ini, berkuat kuasa esok.Menteri Kanan (Kluster Keselamatan) Ismail Sabri Yaakob berkata lanjutan tempoh operasi itu dibenarkan selepas mendengar rayuan daripada penjaja bazar.“Kita dimaklumkan pengunjung mula keluar selepas solat isyak dan tarawih dan bila kita benarkan mereka beroperasi setakat pukul 12 tengah malam waktu berniaga terlalu pendek,” katanya dalam sidang media mengenai perkembangan perintah kawalan pergerakan bersyarat (PKPB) dan perintah kawalan pergerakan pemulihan (PKPP) hari ini.MENYUSUL LAGI


Pemuda Umno nafi tamak kuasa, jaga kluster mahkamah di sebalik PRN Johor

Keputusan mengadakan Pilihan Raya Negeri (PRN) Johor bukanlah kerana tamakkan kuasa atau menjaga kluster mahkamah seperti didakwa sesetengah pemimpin politik.Sebaliknya, Ketua Pemuda Umno Johor Mohd Hairi Mad Shah berkata dengan mengadakan PRN, ia adalah satu usaha demokrasi yang diperlukan bagi mencari sebuah kerajaan kukuh untuk terus mentadbir negeri.Beliau berkata mandat baru daripada rakyat di negeri ini adalah satu keperluan berikutan kedudukan kerajaan negeri yang tidak stabil dan bergerak atas “ihsan pembangkang”.Menurut beliau, realiti tersebut harus diterima semua pihak dan tidak sepatutnya berlaku di negeri yang memerlukan sebuah kerajaan stabil dan kuat demi memastikan perancangan di negeri selatan tanah air itu dapat dipergiatkan dan berjalan lancar.“Contoh diberikan Pengerusi Perhubungan Umno Johor Hasni Mohammad adalah satu daripada situasi menunjukkan dengan jelas kerajaan negeri berada dalam keadaan tidak stabil, iaitu insiden pembangkang Johor membawa rundingan Jawatankuasa Tindakan Pembangunan Daerah (JTPD) pada sidang DUN (Dewan Undangan Negeri) Johor selepas Bajet Johor 2022 dibentangkan, November tahun lepas.“Undian dilakukan menerusi rundingan itu membawa kepada keputusan seri 27 sama selepas undian di DUN dilakukan. Namun, Speaker DUN Suhaizan Kaiat memutuskan untuk berpihak kepada kerajaan menjadikan keputusan undian 28-27 bagi membolehkan kerajaan Johor tidak tergantung,” katanya dalam kenyataan hari ini.Mohd Hairi berkata pihaknya sedar rakyat kini masih terkesan dengan pandemik Covid-19 dan sesetengahnya sedang mengharungi situasi pascabanjir yang menyukarkan, namun sebagai sebuah parti politik, kesedaran untuk mendapatkan kerajaan stabil juga penting bagi memastikan segala bentuk bantuan dan dasar yang memberi manfaat kepada rakyat dapat direncana dengan berkesan.Semalam, Hasni yang juga Menteri Besar Johor berkata Barisan Nasional memerlukan mandat baru daripada rakyat bagi meneruskan program-program rakyat memandangkan majoriti tipis telah menyebabkan kerajaan negeri berjalan berdasarkan “ihsan pembangkang”.Sultan Johor Sultan Ibrahim Sultan Iskandar berkenan menandatangani watikah pembubaran Dewan Undangan Negeri semalam bagi memberi laluan untuk PRN diadakan.


Cop tandatangan Zahid dikawal Mejar Mazlina, kata saksi

Bekas setiausaha akhbar Ahmad Zahid Hamidi memberitahu Mahkamah Tinggi hari ini bahawa beliau mengetahui kewujudan cop tandatangan bekas timbalan perdana menteri itu yang berada dalam kawalan dan pegangan Mejar Mazlina Mazlan @ Ramly.
Mejar Jeneral Fadzlette Othman Merican Idris Merican berkata cop itu juga digunakan terhad kepada urusan cop sijil dan kad perayaan melibatkan Zahid.
“Ini kerana saya pernah membawa beberapa sijil penghargaan kepada Mejar Mazlina (bekas setiausaha eksekutif Zahid) untuk dicop menggunakan cop tandatangan milik Datuk Seri Zahid atas arahan Datuk Seri Zahid sendiri,” katanya.
Beliau berkata demikian ketika membacakan pernyataan saksinya pada prosiding membela diri Zahid atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit dana milik Yayasan Akalbudi (YAB).
Saksi pembelaan kedua itu berkata beliau perlu memantau Mazlina kerana wanita itu melakukan kecuaian dalam mengendalikan akaun peribadi Zahid.
Fadzlette berkata beliau tahu tentang isu-isu kecuaian Mazlina kerana Zahid pernah memaklumkan kepadanya dan mengarahkannya memantau tindakan wanita itu kerana pangkat beliau (Fadzlette) lebih tinggi dalam angkatan tentera.
“Saya memaklumkan kepada Mejar Mazlina berkenaan pesanan yang disampaikan oleh Zahid itu. Saya pernah meminta Mejar Mazlina untuk menunjukkan penyata-penyata kad kredit dan cek-cek yang disediakan sebelum dibawa untuk ditandatangani oleh Zahid.
“Bagaimanapun, Mejar Mazlina sentiasa memberikan pelbagai alasan dan helah serta tidak pernah menunjukkan kepada saya apa yang diminta oleh saya. Perkara ini berterusan dan adakalanya disebabkan tugasan rasmi saya yang berterusan, saya juga terlepas pandang untuk memantau dan mengambil tindakan susulan ke atas Mejar Mazlina berhubung perkara ini,” katanya.
Mengenai isu kerja, Fadzlette yang merupakan pengarah media kepada presiden Umno itu berkata beliau dan Mazlina perlu sentiasa berhubung untuk memastikan koordinasi perjalanan kerja berjalan lancar, namun sukar untuk bekerja dalam satu pasukan bersama Mazlina.
Beliau berkata Mazlina adalah seorang yang tidak bergaul dengan pegawai-pegawai lain dan selalu tidak hadir ke mesyuarat mingguan pegawai di pejabat timbalan perdana menteri.
“Saya perhatikan dia (Mazlina) suka bersendirian dan tidak berkongsi pendapat bersama pegawai lain.
“Semasa di Kementerian Dalam Negeri, Mejar Mazlina tidak pernah menghormati saya, tidak mengikut arahan saya, malahan tidak mempedulikan sebarang arahan yang saya berikan, walaupun ia adalah satu arahan melibatkan tugas rasmi,” katanya.
Pada prosiding sebelum ini, Zahid memberitahu mahkamah bahawa Mazlina telah menggunakan cop tandatangannya pada cek Yayasan Akalbudi untuk membayar kad kredit persendirian milik beliau dan isteri, Hamidah Khamis tanpa pengetahuannya, sebaliknya cop tersebut sepatutnya digunakan untuk sijil penghargaan dan kad perayaan.
Perbicaraan berlangsung di hadapan hakim Collin Lawrence Sequerah.


Malaysia tidak mampu laksana ‘lockdown’, kata Khairy

Malaysia tidak mampu dari segi ekonomi dan kebajikan rakyat sekiranya melaksanakan lockdown (sekatan pergerakan) untuk mengekang penularan Covid-19.Menteri Kesihatan Khairy Jamaluddin, sebaliknya berkata strategi kerajaan untuk menyekat penularan wabak tersebut adalah dengan melaksanakan strategi mitigasi.“Tidak dinafikan pendekatan China (melaksanakan lockdown) berkesan.“Namun strategi mereka iaitu containment (pembendungan) atau ‘zero Covid’ bermaksud total lockdown bila ada hanya tiga kes positif,” kata Khairy menerusi ciapan di Twitter rasmi beliau, hari ini.Dalam ciapan itu, Khairy turut menyertakan tangkap layar laporan berita menyebut “Yuzhou : Second Chinese city forced into Covid lockdown” (Yuzhou : Bandar China kedua dikenakan sekatan pergerakan Covid).Khairy berkata Malaysia telah mengurus kes positif dengan berkesan apabila kadar vaksinasi tinggi, selain turut mengingatkan rakyat terus menjaga prosedur operasi standard (SOP) agar kadar kematian, penggunaan unit rawatan rapi dan kemasukan ke hospital dapat dikurangkan.Dalam pada itu, Khairy berkata beliau memberi sokongan penuh kepada Ketua Pengarah Kesihatan Dr Noor Hisham Abdullah untuk menjalankan tugas.Kenyataan itu sebagai reaksi terhadap kenyataan Ahli Parlimen Bintulu Tiong King Sing mempersoalkan latar belakang Dr Noor Hisham sebagai pakar bedah dan bukan daripada bidang kepakaran kesihatan awam.


3 maut, 5 cedera insiden tembakan di Universiti Michigan

Tiga maut manakala lima lagi cedera dalam kejadian tembakan di kampus Universiti Michigan pada malam Isnin, lapor Xinhua.
Tembakan pertama dilepaskan di dalam dewan kampus di bahagian utara pada 8:18 malam waktu tempatan, disusuli tembakan kedua di dewan berhampiran, kata jurucakap universiti Emily Guerrant dalam sidang media.
Polis sedang memburu seorang suspek lelaki.
Pihak universiti sebelum ini meminta agar pelajar untuk "menyelamatkan diri dengan segera."
Hampir 30 trak bomba, ambulans dan kenderaan kecemasan lain dikerah ke lokasi kejadian.


KSM akan bentang laporan status kemasukan pekerja asing kepada MPN

Kementerian Sumber Manusia (KSM) akan membentangkan laporan penuh berhubung status kemasukan pekerja asing ke Malaysia kepada Majlis Pemulihan Negara (MPN) dalam masa terdekat bagi merungkai dakwaan berlaku kelewatan.
Menteri Sumber Manusia M Saravanan berkata pihaknya sedang mengemas kini laporan terbabit berdasarkan gerak kerja yang telah dilaksanakan oleh kementerian itu.
“Wakil KSM ada dalam MPN tapi mungkin tidak maklumkan perkembangan (kemasukan pekerja asing) kepada (Pengerusi MPN) Tan Sri (Muhyiddin Yassin). Kita akan bentangkan kepada beliau tidak lama lagi,” katanya pada sidang media selepas merasmikan penutupan Dialog Berstruktur Tripartite 2022 Wilayah Tengah, Selangor hari ini.
Semalam, Muhyiddin menggesa kerajaan agar menyegerakan proses kemasukan pekerja asing bagi mengatasi kekurangan tenaga kerja terutama dalam sektor perusahaan mikro, kecil dan sederhana serta menyatakan kelewatan kerajaan menangani isu itu akan menjejaskan produktiviti selain merencatkan proses pemulihan negara.
Saravanan berkata kerajaan telah meluluskan kuota pengambilan pekerja asing berdasarkan permintaan pelbagai sektor di negara ini dan proses seterusnya adalah terletak kepada majikan untuk menyegerakan pengambilan pekerja asing.
“Kemasukan pekerja asing ini perlu melalui pelbagai proses selepas mendapat kelulusan daripada kerajaan. KSM telah selesaikan hampir semua tanggungjawab untuk bawa masuk pekerja asing cuma sekarang kita kena kenal pasti di mana punca kelewatan ini,” katanya.
Beliau berkata KSM telah menandatangani memorandum persefahaman dengan beberapa negara sumber antaranya Bangladesh, Indonesia, Kemboja dan India.
Saravanan turut mempersoal permintaan Ahli Parlimen Beruas Ngeh Koo Ham yang meminta agar lokasi taklimat khas KSM, yang dijadualkan pada 5 Oktober ini bagi menjawab dakwaan berhubung kegagalan beliau menangani masalah kemasukan pekerja asing dan kekurangan tenaga kerja, ditukarkan ke Parlimen.
“Saya jemput mereka datang untuk lihat sendiri apa yang telah saya lakukan bagi menyelesaikan masalah ini. Ia melibatkan kementerian, jadilah datanglah ke kementerian. Saya akan tunjukkan semua bukti yang ada di kementerian,” katanya sambil menambah taklimat itu juga adalah terbuka kepada petugas media.
Media hari ini melaporkan Ngeh sedia menghadiri taklimat itu namun meminta agar lokasinya ditukarkan ke Parlimen dan dibuka kepada petugas media.


Terompah dan Datuk Undang

Tahun 1968 Malaysia masih terikat dengan sistem pembelajaran United Kingdom (UK).
Peperiksaan akhir untuk tingkatan lima aliran Inggeris menghasilkan dua sijil kelulusan.
Satu, sijil Malaysian Certificate of Education (MCE) dan satu lagi, sijil Senior Cambrigde (SC).
Untuk lulus sijil MCE, wajib lulus Bahasa Melayu dengan mata pelajaran yang lain.
Kertas soalan dan pemeriksaan jawapan dalam  Bahasa Inggeris semuanya didatangkan dari UK.
Kerana itu pembayaran untuk peperiksaan agak mahal, melintasi 90 ringgit.
Ini belanja untuk menerbangkan kertas jawapan dan upah tukang periksa jawapan di UK.
Justeru tidak pernah dan mustahil ada kedengaran berita tentang “soalan bocor”.
Tingkatan lima aliran Melayu hanya ada Sijil Pelajaran Malaysia (SPM) yang dikendalikan semuanya dalam negara.
Justeru pada ketika itu nilai SPM dilihat lebih rendah dari nilai MCE/SC.
Lama juga aku menunggu “result”.
Menjadi lawak: “Perjalanan kapal terbang agak lambat dari London ke Kuala Lumpur. Kemudian sampai ke Pejabat Khir Johari, menteri pelajaran ketika itu. Dari pejabat Khir Johari dihantar dengan pos ke pejabat Francis Xavier, guru besar Sekolah Menengah Undang Jelebu (SMUJ). Kemudian Bala, budak pejabat guru besar SMUJ akan menampalkan  keputusan MCE/SC di ruang papan maklumat di hadapan bilik guru besar”.
Petang keputusan keluar aku di rumah Lee Keong.
Aku dan Lee Keong menunggu Ah Siong adiknya yang diarahkan untuk pergi melihat apakah keputusan sudah keluar di pejabat guru besar.
Ah Siong berbasikal pergi dan berbasikal pulang dengan berita gembira.
Aku dan Lee Keong lulus dengan cemerlang.
Aku dan Lee Keong mendapat grade dua dengan beberapa kepujian.
Aku berbasikal pulang ke Kampung Chenor. Berita ini aku sampaikan kepada emak dan kakak. Mereka sama gembira macam aku.
Aku sebenarnya tidak tahu nak buat apa. Aku betul-betul menjadi budak kampung.
Awalnya aku dan Lee Keong “hitch hiking” ke Perlis. Lepas itu aku duduk menebeng di kampung tidak buat apa-apa. Aku tidak ada tujuan yang jelas.
Aku tidak melamar apa apa pekerjaan. Tidak melamar untuk masuk maktab perguruan.
Tidak melamar nak masuk Institut Teknologi Mara (ITM). Aku membebal di Kampung Chenor.
Sesekali berbasikal menonton wayang di Ruby Theatre. Sesekali pergi mandi air terjun di Kampung Kuala Pah. Aku menunggu tapi tidak tahu apa yang aku tunggu.
Ketika ini aku sedang cuba nasib dengan seorang anak gadis tingkatan empat. Nama dia Sarah. Rumah Sarah di tepi sungai dua batu jauhnya dari kampung aku, arah ke Peradung.
Si Sarah ini kadang-kandang berbasikal ke sekolah. Dia akan melintas di hadapan rumah aku. Apa yang menarik ialah Sarah ini tahu aku meminati dia.
Dengan kawan-kawan aku panggil Sarah ini  Yoko. Ini untuk merahsiakan identiti gadis ini. Ini cinta budak kampung. Nama Yoko ini aku ambil dari nama kekasih John Lennon, Yoko Ono.
Dari desas-desus yang aku dengar si Yoko ini adalah anak angkat yang diambil dari satu keluarga Cina di Jelebu.
Aku menggunakan nama Yoko kerana pengaruh The Beatles dan Pop Yeah Yeah.
Ombak Pop Yeah Yeah cukup hebat dan menggoncang Malaysia. Kugiran di sana kugiran di sini.
Malah ketika ini nama aku Herman Sham. Nama aku ambil dari kugiran The Herman Hermits dengan lagu “Bus Stop” yang berjaya memerangkap hati muda aku.
Herman ini jika ada “girlfriend” pun nak pakai nama macam nama kekasih John Lennon.
Anak muda tahun 1968 “heboh” dengan nama Jeffrydin, John Lennon, The Swallows, A Ramlee atau Bob Dylan.
Jika ada anak muda yang tidak heboh ertinya anak muda ini bebal kerana tidak tahu bagaimana hendak merayakan kemudaan.
Muda datang sekali. Tua bertahun-tahun hingga kotai.
Tahun 1968 berlalu. Masuk tahun 1969.
Satu hari Yusuf Wok, kini pelajar tingkatan lima SMUJ datang mencari aku. Dia berbasikal dari  hostel SMUJ. Aku merasa hairan mengapa dia datang.
“Ada apa?” Aku bertanya.
“Ada pesan dari Guru Besar Mister Xavier, minggu depan petang Sabtu kau wajib datang ke sekolah.” Yusuf menjelaskan.
“Pasal apa?” Aku bertanya cepat.
Aku jadi cuak juga dipanggil ke sekolah sekali lagi.
Keputusan sudah keluar aku lulus. Mustahil ada kesilapan.
“Hari Ibu Bapa, hari beri hadiah tahunan. Kau dapat hadiah, pelajar terbaik.” Yusuf menjelaskan.
“Pelajaran apa? Sastera Melayu aku dapat A1, ini ke?”
Aku menyangka aku dapat hadiah pelajar terbaik dalam mata pelajaran Kesusasteraan Melayu.
Sabtu yang dijanjikan sampai. Aku berbasikal ke Kuala Klawang.
Bila aku sampai ke dewan SMUJ aku lihat ramai ibu bapa dan guru yang masuk ke dalam.
Dewan SMUJ ini adalah empat bilik darjah yang disatukan.
Dan satu bilik darjah khusus dibuat tinggi untuk dijadikan pentas.
Ketika ada acara sahaja dewan ini diwujudkan. Hari sekolah  biasa  dewan ini adalah bilik  darjah.
Aku masuk ke dalam dewan. Program petang belum bermula.
Aku ambil kerusi di belakang sekali.
Ada beberapa orang murid dari tahun aku. Dari jurusan sains, pasti mereka juga menerima hadiah.
Dewan hampir penuh. Aku tidak nampak Mister Tay, Mister Bala atau Mister Gamma Khan.
Mungkin kerana program hari Sabtu mereka tidak menghadirkan diri.
Guru yang aku nampak hanyalah guru besar dan Mister Jai Singh, guru paling lama berkhidmat di SMUJ.
Aku rasa ada kurang lebih 200 tetamu termasuk guru dan murid.
Tiba-tiba semua tetamu dalam dewan bangun. Aku pun bangun sama.
Penghormatan ketibaan Datuk Undang Luak Jelebu.
Untuk warga Jelebu, Datuk Undang ini bukan hanya kepala Adat Perpatih tetapi dianggap Raja Jelebu.
Guru Besar berucap memberi laporan tahun 1968.  Tentang kejayaan sekolah dan masa depan sekolah.
Kemudian Pengerusi Ibu Bapa SMUJ berucap.
Aku hanya menunggu masa bila agaknya aku akan naik ke pentas mengambil hadiah.
Masa yang  ditunggu sampai. Upacara  menyampaikan hadiah. Mulanya hadiah sukan.
Kemudian hadiah pelajar terbaik yang lulus Lower Certificate of Education (LCE).
Kemudian pelajar terbaik untuk mata pelajaran peperiksaan MCE/SC tahun 1968.
Setiap mata pelajaran yang ada dalam peperiksaan MCE/SC ada hadiah. Pelajar yang mendapat kelulusan terbaik akan menerima hadiah.
Dimulai dengan jurusan sains: biologi, kimia dan ilmu hisab. Ramai juga nama dipanggil tapi tidak hadir.
Kemudian jurusan sastera: sejarah dan ilmu alam.
Mata pelajaran Sastera Melayu yang aku mendapat A1 tidak diumumkan.
Ini kerana mata pelajaran ini tidak diajar di SMUJ. Aku belajar sendiri tanpa guru.
Nama aku dipanggil. Bayangkan apa terjadi.
Aku berambut panjang. Aku memakai seluar pendek hitam. Aku memakai baju kemeja lengan pendek berbunga. Aku tidak memakai kasut.
Aku memakai terompah kayu. Yang hampir rahai. Mungkin dari kayu pokok getah.
Tahun 1969, Hishamuddin Rais sudah menjadi hippie.
Seorang hippie dari Jelebu naik ke pentas menerima hadiah buku dari Datuk Undang Luak Jelebu. Hishamuddin Rais menerima hadiah pelajar ilmu alam terbaik MCE/SC SMUJ 1968.
Tahun 1969 pengaruh hippie sedang mengampuh dunia.
Aku di Jelebu pun terpengaruh dengan gaya dan fesyen hippie.
Inilah zaman Rock n Roll, zaman Pop Yeah Yeah, zaman anak  muda lelaki berambut panjang.
Aku tidak memahami falsafah hippie tapi apa yang aku faham ialah hippie anti yang lama.
Hippie anti yang karut dan membawa fesyen melawan arus.
Untuk bukti tidak suka yang lama, hippie tidak memakai kasut.
Kasut dilihat simbol yang lama. Kaki ayam atau selipar dilihat sebagai tanda hippie.
Begitu juga pakaian. Bukan kemeja lengan panjang, pantelon dan tali leher atau baju batik tetapi t-shirt cap Pagoda dan seluar lusuh.
Semangat hippie ini selari dengan perasaan dan jiwa aku.
Pemberontakan sedang berlaku dalam jiwa aku.
Sesudah mendapat keputusan MCE/SC aku merasa aku wajib mara ke hadapan.
Ketika aku naik ke pentas menerima hadiah dari Datuk Undang aku berpendapat: “Sebelum orang lain melakukan lebih baik aku melakukan. Satu ketika nanti apa yang sedang aku lakukan ini akan berlaku. Lebih baik aku sendiri melakukannya terlebih dahulu.”
Esoknya apa yang aku lakukan di atas pentas menjadi buah mulut. Kawan-kawan mula bertanya tentang apa yang terjadi.
“Sam.. ekau pakai terompah dopan Undang?”
Pertanyaan dari mereka yang kurang yakin terhadap keupayaan dan keberanian aku di hadapan Datuk Undang.
Hari berjalan masa berganti. Sesekali kegembiraan sampai apabila Sarah berbasikal melintas di hadapan rumah aku. Saban hari aku hanya duduk tidak membuat apa-apa.
Politik negara menjadi hangat kembali. Dulu tahun 1963 heboh dengan penubuhan Malaysia yang  ditentang oleh Bung Karno. Kini bukan isu luaran tetapi isu dalaman.
Agenda pilihan raya.
Keluarga kami memang mengikuti politik. Ini kerana Pak Ngah Aminuddin Manaf, bapak saudara aku adalah ahli Dewan Undangan Negeri (Adun) untuk kawasan Pertang.
Justeru keluarga kami tidak dapat tidak akan mengambil tahu hal ehwal politik.
Dilaporkan pilihan raya akan diadakan.
Aku mula melihat pak ngah bertambah sibuk.
Dia semakin kerap singgah ke kampung kami.
Aku difahamkan pak ngah sedang mengatur jentera untuk bertanding sekali lagi.
Pak Ngah aku bertanding untuk kali kedua.
Poster dan banting parti United Malays National Organisation (Umno) mula di pasang di sana-sini. Sepupu dan saudara mara kami mula sibuk membantu pak ngah. Ayah aku juga sibuk sama.
Emak aku, Cikgu Zaleha patuh aturan. Guru tidak dibenarkan aktif berpolitik.
Aku yang tidak membuat apa-apa, jadi tukang ikut.
Satu hari sebuah kereta Volvo sampai dari Seremban. Aku difahamkan kereta ini untuk diguna pakai ketika berkempen.
Aku pun ikut naik Volvo ini ke hulu, ke hilir memasang banting dan bendera.
Satu hari menteri besar (MB) Negeri Sembilan datang secara rasmi melawat Jelebu dan berkempen.
Aku naik kereta Volvo dan ikut rombongan MB melawat Petasih dan Gaylang.
Dalam kereta Volvo ada alat pembesar suara, atau “mic” untuk melaung menjemput orang ramai datang ke program MB.
Abang sepupu aku Pak Cik Nasir menggunakan alat pembesar suara.
Awalnya aku hanya mendengar dan memerhati.
Akhirnya apabila Pak Cik Nasir letih aku memberanikan diri mengambil mic dan mula bersuara menjemput orang ramai keluar beramai-ramai.
Inilah kali pertama aku menggunakan mic untuk tujuan politik.
Bila orang sudah ramai berkampung maka MB berucap.
Aku perhatikan MB, Mansor Osman bercakap meminta orang Kampung Petasih dan Geylang menyokong kerajaan Tunku Abdul Rahman, kerajaan kapal layar.
MB bercerita tentang kejayaan seorang hamba Allah membuka kedai roti di Kuala Pilah.
Bekas pengarah ITM ini mahu orang Melayu terlibat dalam perniagaan. Ini rumusan yang aku dapat setelah mendengar ucapan Mansor yang berucap dengan loghat Pilah.
Di Geylang, ada jamuan teh.
Aku teringat hingga hari ini kuih koci inti kelapa gula kabung yang menjadi hidangan kepada MB.
Tiga minggu kemudian Jelebu menjadi heboh sekali lagi.
Perdana Menteri Tunku Abdul Rahman akan datang  ke Jelebu. Aku difahamkan pak ngah aku menyusun satu pasukan Pemuda Umno bermotorsikal menyambut Tunku di Bukit Tangga.
Dari Bukit Tangga, Tunku dibawa ke padang pekan Kuala Klawang. Sebuah pentas didirikan di tengah padang.
Aku masih ingat lagi pada petang itu pekan Kuala Klawang penuh dengan orang ramai.
Kuala Klawang dibanjiri oleh makcik dan pakcik dari Amar Penghulu, dari Kemin, dari Gagu, dari Seperi, dari Petasih, dari Geylang, dari Gagu, dari Ulu Jelebu, dari Sarin dan dari wilayah paling ulu, dari Kenaboi.
Semua datang untuk melihat muka Perdana Menteri Tunku Abdul Rahman.
Habis ucapan Tunku bergerak untuk menaiki kereta pulang ke Seremban.
Aku dengan sepupu aku Joyo cuba merapati Tunku. Aku ingin mendapatkan tandatangan Tunku untuk  buku autograf aku.
Dalam buku autograf aku sudah ada tandatangan S Jibeng, A Ramlee, S Mariam, Eddie Ahmad dan  Jeffrydin.
Semua aku dapatkan ketika penyanyi Pop Yeah Yeah ini mengadakan persembahan dalam pesta “fun fair” dalam pekan Kuala Klawang.
S Jibeng yang buta tidak menurunkan tandatangan. Dia ada cap nama S Jibeng.
Kali ini aku mahu tandatangan Tunku dalam buku autograf aku.
Kami dihalang polis. Tetapi apabila pak ngah melihat muka aku dan dengan cepat YB Aminuddin Manaf meminta polis berikan peluang kepada aku dan anaknya, Joyo.
Petang itu aku dapat tandatangan Tunku.
Esoknya heboh di Jelebu dengan cerita dua budak datang minta tandatangan Tunku untuk minta kerja.
Beberapa hari kemudian Yusof Wok datang sekali lagi ke rumah aku. Seperti dahulu dia membawa pesan guru besar SMUJ, Mister Francis Xavier hendak berjumpa dengan aku.
Aku menjadi gelabah apakah kes aku pakai terompah depan Datuk Undang Jelebu muncul kembali.
“Aku pun tak tau pasal apa?” Yusuf Wok menerangkan.
“Pasal apa?” Aku merasa cuak.
“Entah, mungkin dia nak tanya kau nak sambung belajar lagi ke?”
Yusuf menerangkan sambil menghulur nota kecil kepada aku.
Bertulis: “Please come to my office”.
“Sambung belajar di mana?” Aku bertanya.
“Entah...pergi la jumpa headmaster. Aku hanya sampai pesan.”
Kata akhir Yusuf sebelum kami berpisah. Petang besoknya aku mengayuh basikal menuju ke pejabat guru besar SMUJ. Aku kenal baik akan pejabat ini. Aku ketuk pintu dan masuk.
“Congratulation. I have a mesage from Seremban, you could continue your form six at Malay College Kuala Kangsar.” Guru besar bersuara.
Aku tidak tahu apa nak jawab. Aku tidak tahu apa itu Malay College. Aku belum pernah sampai ke Kuala Kangsar.
Kemudian Mister Xavier mengambil satu kertas A4 dan menghulurkan kepada aku.
“This is for you, from Seremban Educaton Department, from the school.”
Mata aku merayau melihat kembali pejabat guru besar SMUJ untuk kali terakhir.
Dalam bilik ini lencana pengawas aku pernah diambil kembali oleh Mister Francis Xavier kerana aku mencuri buku perpustakaan.
Kali ini dalam bilik yang sama aku menerima tawaran untuk ke Malay College.
Di luar pejabat aku baca isi kertas A4:1) Dua helai baju putih.2) Dua helai seluar panjang putih.3) Satu seluar pendek hitam dan baju t.4) Tuala mandi.5) Sepasang baju Melayu putih dan songkok.6) Sepatu kulit hitam.7) Payung.
Tujuh perkara yang  wajib aku bawa ke Malay College Kuala Kangsar.
Aku hairan kenapa aku wajib membawa payung? Apa jenis sekolah perlukan murid ada payung?


Ini bukan ‘kerajaan perpaduan’, kata Ismail

Perdana Menteri Ismail Sabri Yaakob berkata pentadbiran yang diketuai beliau bukan “kerajaan perpaduan” walaupun baru-baru ini menawarkan kepada parti-parti pembangkang untuk menganggotai Majlis Pemulihan Negara (MPN).“(Dalam) Kabinet tak ada. Tidak ada kerajaan perpaduan yang melibatkan parti-parti pembangkang,” katanya kepada pemberita ketika melawat lokasi dan mangsa banjir di Yan, Kedah hari ini, menolak spekulasi segelintir pemimpin parti pembangkang di media sosial.Ismail turut berkata beliau akan menemui pemimpin pembangkang bagi membincangkan peranan mereka dalam kerjasama dengan kerajaan bagi menyelesaikan krisis Covid-19.Semalam, dalam perutusan sulungnya selepas mengangkat sumpah jawatan sebagai perdana menteri ke-9, Ismail menggesa semua pihak mengenepikan perbezaan pandangan politik dan menawarkan kerjasama dengan pembangkang dalam usaha negara keluar daripada krisis pandemik dalam MPN selain Jawatankuasa Khas Covid-19, dua badan yang ditubuhkan bekas perdana menteri Muhyiddin Yassin.Ismail hari ini berkata kerjasama bukan semestinya memerlukan mereka menjadi anggota Kabinet.“Kita ada jawatankuasa khas menangani Covid, mereka boleh berikan pandangan idea mereka di sana,” katanya.Selepas pengumuman Istana Negara yang mengesahkan Ismail mendapat sokongan majoriti ahli-ahli dewan Rakyat.Beberapa gesaan daripada pimpinan pembangkang dan penyokong mereka supaya kerajaan perpaduan ditubuhkan yang turut dianggotai pemimpin Pakatan Harapan (PH).Sebelum ini MalaysiaNow memetik sumber PKR yang berkata Pengerusi PH Anwar Ibrahim kini sedang giat untuk penubuhan sebuah “kerajaan perpaduan” dan “persefahaman baru” dengan harapan ia dapat membuka jalan bagi kerjasama bersama beberapa ahli Parlimen Umno yang bersekutu dengan bekas perdana menteri Najib Razak.Dalam pada itu, Ismail turut menggesa orang ramai mengabaikan beberapa penularan senarai nama yang akan menganggotai Kabinet beliau, mengatakan semua senarai tersebut adalah palsu.“Setiap hari ada senarai baru. Tapi elok juga, boleh juga bantu saya,” katanya dengan nada bergurau.


Saudi Aramco atasi Apple sebagai firma paling bernilai di dunia

Syarikat minyak Saudi Aramco, milik kerajaan Arab Saudi, pada Khamis mengatasi firma teknologi Amerika Syarikat Apple untuk menjadi syarikat paling bernilai di dunia, lapor Agensi Anadolu.Harga saham Saudi Aramco ditutup pada 44.70 Riyal Saudi (AS$11.92) sesaham di bursa saham negara itu Tadawul untuk permodalan pasaran 8.94 trilion Riyal Saudi (AS$2.38 trilion).Harga saham Apple berada pada AS$146.07 sesaham pada indeks Nasdaq AS pada 11.10 pagi EDT untuk nilai pasaran AS$2.36 trilion.Ini julung kalinya nilai pasaran Saudi Aramco mengatasi Apple sejak 2020.Menurut angka rasmi, sejak awal tahun ini, Apple menyaksikan penurunan harga sahamnya kira-kira 20%, manakala saham Aramco melonjak hampir 28%.Ketika Apple bergelut dengan rantaian bekalan yang meruncing, krisis cip dan inflasi pengguna yang meningkat, Saudi Aramco mendapat manfaat daripada kenaikan harga minyak mentah.Harga minyak mentah Brent yang menjadi penanda aras antarabangsa melonjak kepada AS$139 setong pada Mac, paras tertinggi sejak 2008.Permintaan minyak global yang meningkat dengan pantas melebihi bekalan minyak mentah dalam tempoh selepas pandemik memainkan peranan penting dalam kenaikan harga minyak.Selain itu, perang Rusia-Ukraine yang mengancam bekalan minyak mentah yang selamat ke Eropah telah mendorong harga yang lebih tinggi.


Kes harian Covid-19 lepasi 5,700

Malaysia merekodkan kes baru sebanyak 5,713 kes menjadikan kes keseluruhan Covid-19 meningkat sebanyak 2,492,343 kes.5,867 pesakit juga direkodkan sembuh, menjadikan jumlah keseluruhan pesakit sembuh sebanyak 2,396,244.Dalam pada itu, kes yang memerlukan rawatan di unit rawatan rapi (ICU) adalah sebanyak 555 kes di mana 519 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 280 kes di mana 218 adalah kes Covid-19.Dari 5,291 kes harian yang dilaporkan pada hari ini, 93 kes (1.4%) adalah daripada Kategori Tiga, Empat, dan Lima, dan 5,620 kes (98.4%) lagi adalah terdiri daripada Kategori Satu dan Dua.


Pelaburan RM8.5 bilion syarikat gergasi Eropah di Malaysia tingkatkan usaha pemulihan pandemik

Syarikat pembuatan papan litar AT&S mengumumkan pelaburan sebanyak RM8.5 bilion bagi pembinaan kilangnya di Malaysia, memberikan satu lagi dorongan utama kepada ekonomi negara yang kini dalam usaha untuk pulih daripada kesan buruk akibat pandemik Covid-19.Syarikat gergasi yang berpangkalan di Austria itu memiliki kilang di beberapa negara termasuk India, China dan Korea Selatan.Ia merupakan peneraju global dalam pembuatan papan litar berkualiti tinggi selain turut mengeluarkan substrat litar bersepadu, dan dikenali sebagai pembekal utama alat ganti jenama komputer global termasuk Apple.Walaupun pandemik melanda dunia ketika ini, AT&S mencatatkan peningkatan keuntungan dan pendapatan dua digit bagi tempoh 2020/21, dengan merekodkan pendapatan sebanyak €1.19 bilion, meningkat sebanyak 19% berbanding tahun sebelumnya.Kilangnya di Taman Teknologi Tinggi Kulim di Kedah menjadi kemunculan pertama syarikat itu di rantau Asia Tenggara, ia dijangka dapat mewujudkan 5,000 peluang pekerjaan berteknologi dan berimpak tinggi ketika mula beroperasi pada tahun 2024.“Tidak syak lagi, pelaburan terbaru AT&S adalah bukti keyakinan pelabur asing terhadap prospek ekonomi di Malaysia serta sumber daya manusia yang ada untuk mengatasi tuntutan teknologi tinggi industri berimpak tinggi,” kata Menteri Perdagangan Antarabangsa dan Industri Mohamed Azmin Ali dalam sebuah kenyataan bagi mengalu-alukan keputusan syarikat tersebut.Langkah terbaru syarikat itu dimaklumkan secara rasmi oleh Ketua Pegawai Eksekutif AT&S Andreas Gerstenmayer kepada Perdana Menteri Muhyiddin Yassin semasa sidang video semalam.Gerstenmayer berkata AT&S terlibat dalam usaha “yang intensif dalam mengenal pasti lokasi untuk membina kilangnya di seluruh dunia”, sambil menambah Malaysia terpilih untuk memajukan slogan strategi permodalan syarikatnya, “More than AT&S”.“Selain pembuatan produk berteknologi tinggi, sejumlah besar kegiatan R&D akan dilaksanakan di lokasi baru ini. Malaysia dapat memanfaatkan kedudukannya sebagai negara teknologi dan dapat mengukuhkan rantau ini sebagai hab pembuatan teknologi tinggi di Asia,” katanya.Sementara itu, Ketua Pegawai Operasi AT&S Ingolf Schröder menggambarkan Taman Teknologi Tinggi Kulim atau lebih dikenali sebagai Kulim Hi-Tech Park sebagai “jodoh terbaik” dalam strategi pengembangan syarikatnya.Pengumuman syarikat tersebut sejajar dengan kenyataan Lembaga Pembangunan Pelaburan Malaysia (Mida) bahawa negara mencatatkan pelaburan yang diluluskan sebanyak RM80.6 bilion dalam sektor pembuatan, perkhidmatan dan sektor primer pada suku pertama tahun ini, kenaikan sebanyak 95.6% berbanding RM41.2 bilion bagi tempoh yang sama tahun lalu.Azmin berkata projek AT&S adalah hasil daripada usaha Mida dalam menjalin hubungan erat dengan syarikat itu sejak November lalu, sebagai sebahagian daripada usaha di inisiatif Penjana, atau Pelan Pemulihan Ekonomi Jangka Pendek yang dilancarkan kerajaan bagi menggalakkan semula ekonomi berikutan perintah kawalan pergerakan yang dilaksanakan di seluruh negara pada tahun 2020.Papan litar berteknologi tinggi keluaran AT&S digunakan dalam peranti mudah alih, industri elektronik, aplikasi automotif serta teknologi perubatan dan kesihatan.Sementara itu, Muhyiddin memuji kementerian perdagangan antarabangsa dan industri serta Mida susulan di atas usaha mereka dalam menarik pelabur ke dalam negara.“Pengumuman pelaburan ini merupakan kemenangan utama bagi Malaysia dalam membuktikan usaha kami bagi mendapatkan pelaburan berkualiti tinggi daripada syarikat antarabangsa.”